# Il-Ġurnal Uffiċjali C 40/2022

| | ISSN 1977-0987 |
| --- | --- |
| Il-Ġurnal Uffiċjali
  tal-Unjoni Ewropea | C 40 |
| | |
| Edizzjoni bil-Malti | Informazzjoni u Avviżi | Volum 6526ta' Jannar 2022 |

ISSN 1977-0987

Il-Ġurnal Uffiċjali

tal-Unjoni Ewropea

C 40

Edizzjoni bil-Malti

Informazzjoni u Avviżi

Volum 6526ta' Jannar 2022

---

| Werrej | Paġna |
| --- | --- |
| | V   Avviżi |
| | PROĊEDURI DWAR L-IMPLIMENTAZZJONI TAL-POLITIKA KUMMERĊJALI KOMUNI |
| | Il-Kummissjoni Ewropea |
| 2022/C 40/01 | Notifika ta’ bidu ta’ rieżami ta’ skadenza tal-miżuri anti-dumping applikabbli għal importazzjonijiet ta’ ċertu tagħmir iwweldjat tarf ma’ tarf ta’ tubi u pajpijiet tal-azzar li ma jsaddadx, imlestija jew le, li joriġinaw mir-Repubblika tal-Poplu taċ-Ċina u mit-Tajwan | 1 |
| | PROĊEDURI DWAR L-IMPLIMENTAZZJONI TAL-POLITIKA TAL-KOMPETIZZJONI |
| | Il-Kummissjoni Ewropea |
| 2022/C 40/02 | Avviż minn qabel ta’ konċentrazzjoni (Il-Każ M.10569 – KKR / GIP / CYRUSONE) — Każ li jista’ jiġi kkunsidrat għal proċedura ssimplifikata (
  1
  ) | 14 |
| | ATTI OĦRAJN |
| | Il-Kummissjoni Ewropea |
| 2022/C 40/03 | Pubblikazzjoni ta’ applikazzjoni għar-reġistrazzjoni ta’ isem skont l-Artikolu 50(2)(a) tar-Regolament (UE) Nru 1151/2012 tal-Parlament Ewropew u tal-Kunsill dwar skemi tal-kwalità għal prodotti agrikoli u oġġetti tal-ikel | 16 |
| 2022/C 40/04 | Pubblikazzjoni ta’ komunikazzjoni ta’ approvazzjoni ta’ emenda standard għall-Ispeċifikazzjoni tal-Prodott għal isem fis-settur tal-inbid imsemmi fl-Artikolu 17(2) u (3) tar-Regolament Delegat tal-Kummissjoni (UE) 2019/33 | 20 |

Werrej

Paġna

V   Avviżi

PROĊEDURI DWAR L-IMPLIMENTAZZJONI TAL-POLITIKA KUMMERĊJALI KOMUNI

Il-Kummissjoni Ewropea

2022/C 40/01

Notifika ta’ bidu ta’ rieżami ta’ skadenza tal-miżuri anti-dumping applikabbli għal importazzjonijiet ta’ ċertu tagħmir iwweldjat tarf ma’ tarf ta’ tubi u pajpijiet tal-azzar li ma jsaddadx, imlestija jew le, li joriġinaw mir-Repubblika tal-Poplu taċ-Ċina u mit-Tajwan

1

PROĊEDURI DWAR L-IMPLIMENTAZZJONI TAL-POLITIKA TAL-KOMPETIZZJONI

Il-Kummissjoni Ewropea

2022/C 40/02

Avviż minn qabel ta’ konċentrazzjoni (Il-Każ M.10569 – KKR / GIP / CYRUSONE) — Każ li jista’ jiġi kkunsidrat għal proċedura ssimplifikata (
  1
  )

1

14

ATTI OĦRAJN

Il-Kummissjoni Ewropea

2022/C 40/03

Pubblikazzjoni ta’ applikazzjoni għar-reġistrazzjoni ta’ isem skont l-Artikolu 50(2)(a) tar-Regolament (UE) Nru 1151/2012 tal-Parlament Ewropew u tal-Kunsill dwar skemi tal-kwalità għal prodotti agrikoli u oġġetti tal-ikel

16

2022/C 40/04

Pubblikazzjoni ta’ komunikazzjoni ta’ approvazzjoni ta’ emenda standard għall-Ispeċifikazzjoni tal-Prodott għal isem fis-settur tal-inbid imsemmi fl-Artikolu 17(2) u (3) tar-Regolament Delegat tal-Kummissjoni (UE) 2019/33

20

---

| | |
| --- | --- |
| | (1)   Test b'rilevanza għaż-ŻEE. |

---

(1)   Test b'rilevanza għaż-ŻEE.

1

| MT | |
| --- | --- |

MT

---

V Avviżi

PROĊEDURI DWAR L-IMPLIMENTAZZJONI TAL-POLITIKA KUMMERĊJALI KOMUNI

Il-Kummissjoni Ewropea

| 26.1.2022 | MT | Il-Ġurnal Uffiċjali tal-Unjoni Ewropea | C 40/1 |
| --- | --- | --- | --- |

26.1.2022

MT

Il-Ġurnal Uffiċjali tal-Unjoni Ewropea

C 40/1

---

Notifika ta’ bidu ta’ rieżami ta’ skadenza tal-miżuri anti-dumping applikabbli għal importazzjonijiet ta’ ċertu tagħmir iwweldjat tarf ma’ tarf ta’ tubi u pajpijiet tal-azzar li ma jsaddadx, imlestija jew le, li joriġinaw mir-Repubblika tal-Poplu taċ-Ċina u mit-Tajwan

(2022/C 40/01)

Wara l-pubblikazzjoni ta’ Notifika ta’ skadenza imminenti (1) tal-miżuri anti-dumping fis-seħħ fuq l-importazzjonijiet ta’ ċertu tagħmir iwweldjat tarf ma’ tarf ta’ tubi u pajpijiet tal-azzar li ma jsaddadx, imlestija jew le, li joriġinaw mir-Repubblika tal-Poplu taċ-Ċina u mit-Tajwan (“il-pajjiżi kkonċernati), il-Kummissjoni Ewropea (“il-Kummissjoni”) rċeviet talba għal rieżami skont l- Artikolu 11(2) tar-Regolament (UE) 2016/1036 tal-Parlament Ewropew u tal-Kunsill tat-8 ta’ Ġunju 2016 dwar il-protezzjoni kontra l-importazzjonijiet li huma l-oġġett ta’ dumping minn pajjiżi mhux membri tal-Unjoni Ewropea (2) (“ir-Regolament bażiku”).

1.   Talba għal rieżami

It-talba ġiet ippreżentata fis-26 ta’ Ottubru 2021 mill- Kumitat tad-Difiża tal-Industrija ta’ Tagħmir tal-Azzar li ma jsaddadx iwweldjat tarf ma’ tarf tal-Unjoni Ewropea (Defence Committee of the Stainless Steel Butt-welding Fittings Industry of the European Union) (“l-applikant”) f’isem l-industrija tal-Unjoni ta’ tagħmir iwweldjat tarf ma’ tarf ta’ tubi u pajpijiet tal-azzar li ma jsaddadx, imlestija jew le skont it-tifsira tal-Artikolu 5(4) tar-Regolament bażiku.

Verżjoni pubblika tat-talba u l-analiżi tal-grad ta’ sostenn għat-talba mill-produtturi tal-Unjoni huma disponibbli fil-fajl li jistgħu jikkonsultawh il-partijiet interessati. It-Taqsima 5.6 ta’ din in-Notifika tipprovdi informazzjoni dwar l-aċċess għall-fajl mill-partijiet interessati.

2.   Prodott taħt rieżami

Il-prodott soġġett għal dan ir-rieżami huwa tagħmir għat-twaħħil tarf ma’ tarf ta’ tubi u pajpijiet, ta’ gradi ta’ azzar li ma jsaddadx awstenitiku, li jikkorrispondi għat-tipi AISI 304, 304L, 316, 316L, 316Ti, 321 u 321H u l-ekwivalenti tagħhom fin-normi l-oħra, b’dijametru estern massimu li ma jaqbiżx 406,4 mm u ħxuna tal-ħitan ta’ 16 mm jew anqas, bi ħruxija medja (Ra) tal-woċċ intern ta’ mhux anqas minn 0,8 mikrometri, mhux iffurmati bħala flanġijiet, imlestija jew le, li joriġinaw mir-Repubblika tal-Poplu taċ-Ċina (“RPĊ”) u mit-Tajwan (“il-prodott soġġett għal rieżami”), li bħalissa huwa klassifikat taħt il-kodiċi NM ex 7307 23 10 u ex 7307 23 90 (Kodiċijiet Taric 7307231015, 7307231025, 7307239015, 7307239025). Il-kodiċijiet NM u TARIC qed jingħataw biss għall-informazzjoni.

3.   Miżuri eżistenti

Il-miżuri li hemm fis-seħħ bħalissa huma dazju definittiv ta’ anti-dumping impost bir-Regolament ta’ Implimentazzjoni tal-Kummissjoni (UE) Nru 2017/141 (3).

4.   Raġunijiet għar-rieżami

It-talba hija msejsa fuq ir-raġunijiet li l-iskadenza tal-miżuri x’aktarx tirriżulta fil-kontinwazzjoni jew fir-rikorrenza tad-dumping u fil-kontinwazzjoni jew fir-rikorrenza tad-dannu għall-industrija tal-Unjoni.

4.1.   
  Allegazzjoni dwar il-probabbiltà ta’ kontinwazzjoni ta’ dumping

4.1.1.   Allegazzjoni tal-probabbiltà ta’ kontinwazzjoni tad-dumping mir-RPĊ

L-applikant sostna li mhuwiex xieraq li jintużaw prezzijiet u kostijiet domestiċi biex tiġi stabbilita l-possibbiltà tal-kontinwazzjoni ta’ dumping mir-RPĊ, minħabba l-eżistenza ta’ distorsjonijiet sinifikanti fis-sens tal-punt (b) tal-Artikolu 2(6a) tar-Regolament bażiku.

Biex jissostanzja l-allegazzjonijiet ta’ distorsjonijiet sinifikanti, l-applikant qagħad fuq l-informazzjoni fir-rapport mill-pajjiżi prodott mis-servizzi tal-Kummissjoni fl-20 ta’ Diċembru 2017 li jiddeskrivi ċ-ċirkustanzi speċifiċi tas-suq fir-RPĊ (4). B’mod partikolari, l-applikant irrefera għal distorsjonijiet bħall-preżenza tal-istat b’mod ġenerali u aktar speċifiċi fl-industrija tal-azzar (billi l-materjal ta’ input ewlenija tal-prodott ikkonċernat huma l-pajpijiet tal-azzar li ma jsaddadx) u distorsjonijiet fir-rigward tal-art, l-enerġija, il-kapital u x-xogħol.

Barra minn hekk, l-applikant iddependa fuq informazzjoni disponibbli għall-pubbliku, partikolarment rapport tal-Kamra tal-Kummerċ tal-Unjoni Ewropea fiċ-Ċina (5), rapport tal-OECD (6), ir-Rapport Ministerjali Forum Globali dwar il-Kapaċità Eċċessiva tal-Azzar (7), it-13ax il-pjan ta’ ħames snin taċ-Ċina għas-settur tal-azzar, u għamel referenza għar-regolament li jimponu dazju anti-dumping definittiv fuq l-importazzjonijiet ta’ ċerti pajpijiet u tubi tal-ħadid jew tal-azzar bil-karbonju li joriġinaw fil-Belarussja, fir-Repubblika tal-Poplu taċ-Ċina u fir-Russja wara rieżami ta’ skadenza, u għar-regolament li jimponi dazju anti-dumping proviżorju fuq l-importazzjonijiet ta’ ta’ ċerti pjanċi u kojls tal-azzar li ma jsaddadx llaminati bis-sħana li joriġinaw mill-Indoneżja, mir-Repubblika tal-Poplu taċ-Ċina u mit-Tajwan (8).

Fid-dawl tal-informazzjoni disponibbli, il-Kummissjoni tqis li jeżistu biżżejjed provi, skont l-Artikolu 5(9) tar-Regolament bażiku, li jissuġġerixxu li, minħabba li hemm distorsjonijiet sinifikanti li jaffettwaw il-prezzijiet u l-kostijiet, l-użu ta’ prezzijiet u kostijiet domestiċi fir-RPĊ mhuwiex xieraq, u dan jirrikjedi li jingħata bidu għal investigazzjoni fuq il-bażi tal-Artikolu 2(6a) tar-Regolament bażiku.

Għaldaqstant, fid-dawl tal-Artikolu 2(6a)(a) tar-Regolament bażiku, l-allegazzjoni ta’ kontinwazzjoni ta’ dumping mir-RPĊ hija bbażata fuq tqabbil ta’ valur normali maħdum fuq il-bażi tal-kostijiet tal-produzzjoni u tal-bejgħ li jirriflettu prezzijiet jew punti ta’ riferiment mingħajr distorsjonijiet f’pajjiż rappreżentattiv xieraq, mal-prezz tal-esportazzjoni (fil-livell ta’ kif joħroġ mill-fabbrika) tal-prodott taħt rieżami mill-RPĊ meta jinbiegħ għall-esportazzjoni lejn l-Unjoni.

Fuq din il-bażi, il-marġnijiet ta’ dumping ikkalkulati huma sinifikanti għar-RPĊ.

Ir-rapport tal-pajjiż jinsab fil-fajl li jistgħu jikkonsultawh il-partijiet interessati u fis-sit web tad-DĠ Kummerċ (9).

4.1.2.   Allegazzjoni tal-probabbiltà ta’ kontinwazzjoni tad-dumping mit-Tajwan

Minkejja t-tentattivi tal-applikant dwar il-ksib ta’ data dwar il-prezzijiet domestiċi tat-Tajwan, ma nstabet l-ebda tali data. L-allegazzjoni tal-probabbiltà ta’ kontinwazzjoni tad-dumping hija bbażata fuq tqabbil ta’ valur normali kkalkulat (kostijiet tal-manifattura, kostijiet tal-bejgħ, ġenerali u amministrattivi (SG&A) u profitt) fit-Tajwan mal-prezz tal-esportazzjoni (fil-livell tal-ħruġ tax-xogħol mill-fabbrika) tal-prodott rieżaminat meta jinbiegħ għall-esportazzjoni lejn l-Unjoni. L-investigazzjoni oriġinali ddependiet ukoll fuq valur normali maħdum.

Fuq din il-bażi, il-marġnijiet ta’ dumping ikkalkulati huma sinifikanti għat-Tajwan.

4.2.   
  Allegazzjoni dwar il-probabbiltà ta’ kontinwazzjoni jew ta’ rikorrenza tad-dannu

L-applikant jallega l-probabbiltà ta’ kontinwazzjoni ta’ dannu mir-RPĊ u mit-Tajwan. F’dan ir-rigward l-applikant ipprovda evidenza biżżejjed li l-importazzjonijiet tal-prodott taħt rieżami mill-pajjiżi kkonċernati baqgħu sinifikanti f’termini assoluti u f’termini ta’ ishma mis-suq.

L-evidenza pprovduta mill-applikant turi li s-sitwazzjoni finanzjarja tal-industrija tal-Unjoni ddeterjorat minħabba t-tnaqqis tal-prezzijiet. L-applikant allega li r-raġuni għal dan huma l-importazzjonijiet bi prezzijiet baxxi mill-pajjiżi kkonċernati.

Mingħajr preġudizzju għal dan ta’ hawn fuq, l-applikant jallega wkoll li hemm il-probabbiltà tar-rikorrenza tad-dannu min-naħa tar-Repubblika tal-Poplu taċ-Ċina u tat-Tajwan. F’dan ir-rigward l-applikant ipprovda evidenza biżżejjed li turi li jekk il-miżuri jitħallew jiskadu, il-livell attwali ta’ importazzjoni tal-prodott taħt rieżami mir-Repubblika tal-Poplu taċ-Ċina u mit-Tajwan lejn l-Unjoni probabbilment jiżdied minħabba l-eżistenza ta’ kapaċità mhux użata fir-Repubblika tal-Poplu taċ-Ċina u fit-Tajwan, kif ukoll fid-dawl tal-livell ta’ importazzjonijiet li diġà jinsab għaddej. Fin-nuqqas tal-miżuri attwali, it-talba għal rieżami kien hemm evidenza ċara kemm ta’ twaqqigħ tal-prezz u ta’ bejgħ taħt il-prezz mill-importazzjonijiet taż-żewġ pajjiżi kkonċernati matul il-perjodu ta’ investigazzjoni tar-rieżami. Abbażi ta’ dan, il-volum tal-importazzjonijiet bil-prezzijiet tad-dumping mill-pajjiżi kkonċernati li jirriżulta li kieku dawn il-miżuri jitħallew jiskadu x’aktarx li jwassal għal rikorrenza ta’ dannu fuq l-industrija tal-Unjoni.

5.   Proċedura

Wara li ġie kkonsultat il-Kumitat stabbilit skont l-Artikolu 15(1) tar-Regolament bażiku, ġie determinat li teżisti biżżejjed evidenza ta’ probabbiltà ta’ dumping u dannu biex jiġi ġġustifikat il-bidu ta’ rieżami ta’ skadenza, il-Kummissjoni b’dan tagħti bidu għal rieżami skont l-Artikolu 11(2) tar-Regolament bażiku.

Ir-rieżami ta’ skadenza jiddetermina jekk huwiex probabbli li l-iskadenza tal-miżuri twassal għall-kontinwazzjoni jew għar-rikorrenza tad-dumping tal-prodott soġġett għal rieżami li joriġina mir-Repubblika tal-Poplu taċ-Ċina u mit-Tajwan u għall-kontinwazzjoni jew għar-rikorrenza ta’ dannu għall-industrija tal-Unjoni.

Il-Kummissjoni tiġbed ukoll l-attenzjoni tal-partijiet għan-Notifika (10), dwar il-konsegwenzi tal-pandemija tal-COVID-19 fuq l-investigazzjonijiet anti-dumping u antisussidji li tista’ tkun applikabbli għal dan il-proċediment.

5.1.   
  Il-perjodu ta’ investigazzjoni tar-rieżami u l-perjodu taħt kunsiderazzjoni

L-investigazzjoni ta’ kontinwazzjoni jew rikorrenza ta’ dumping se tkopri l-perjodu mill-1 ta’ Jannar 2021 sal-31 ta’ Diċembru 2021 (“il-perjodu ta’ investigazzjoni tar-rieżami”). L-istħarriġ tax-xejriet rilevanti għall-valutazzjoni tal-probabbiltà ta’ kontinwazzjoni jew rikorrenza tad-dannu se jkopri l-perjodu mill-1 ta’ Jannar 2018 sa tmiem il-perjodu tal-investigazzjoni (“il-perjodu kkunsidrat”).

5.2.   
  Kummenti dwar it-talba u l-bidu tal-investigazzjoni

Il-partijiet interessati kollha li jixtiequ jikkummentaw dwar it-talba (inklużi l-kwistjonijiet li għandhom x’jaqsmu mad-dannu u mal-kawżalità) jew dwar kwalunkwe aspett li jirrigwarda l-bidu tal-investigazzjoni (inkluż il-livell ta’ sostenn għat-talba) iridu jagħmlu dan fi żmien 37 jum mid-data tal-pubblikazzjoni ta’ din in-Notifika f’Il-Ġurnal Uffiċjali tal-Unjoni Ewropea (11).

Kwalunkwe talba għal seduta ta’ smigħ fir-rigward tal-bidu tal-investigazzjoni trid tiġi ppreżentata fi żmien 15-il jum mid-data tal-pubblikazzjoni ta’ din in-Notifika.

5.3.   
  Proċedura għad-determinazzjoni ta’ probabbiltà ta’ kontinwazzjoni ta’ dumping

F’rieżami ta’ skadenza, il-Kummissjoni teżamina l-esportazzjonijiet li saru lejn l-Unjoni matul il-perjodu ta’ investigazzjoni tar-rieżami u, irrispettivament mill-esportazzjonijiet lejn l-Unjoni, tqis jekk is-sitwazzjoni tal-kumpaniji li jipproduċu u li jbigħu l-prodott soġġett għal rieżami fil-pajjiżi kkonċernati hijiex tali li l-esportazzjonijiet bi prezzijiet li huma oġġett ta’ dumping lejn l-Unjoni x’aktarx li jkomplu jew jirrikorru jekk il-miżuri jiskadu.

Għalhekk, il-produtturi (12) kollha tal-prodott taħt rieżami mill-pajjiżi ikkonċernat, inklużi dawk li ma kkooperawx fl-investigazzjoni li wasslet għall-miżuri fis-seħħ, huma mistiedna jipparteċipaw fl-investigazzjoni tal-Kummissjoni.

5.3.1.   Il-produtturi fil-pajjiżi kkonċernati suġġetti għall-investigazzjoni

Minħabba li jista’ jkun hemm għadd kbir ta’ produtturi fir-Repubblika tal-Poplu taċ-Ċina u fit-Tajwan li huma involuti f’dan ir-rieżami ta’ skadenza, u sabiex tlesti l-investigazzjoni fl-iskadenzi statutorji, il-Kummissjoni tista’ tillimita l-produtturi esportaturi li se jiġu investigati għal għadd raġonevoli billi tagħżel kampjun (dan il-proċess jissejjaħ ukoll “kampjunar”). Il-kampjunar isir f’konformità mal-Artikolu 17 tar-Regolament bażiku.

Sabiex il-Kummissjoni tkun tista’ tiddeċiedi jekk huwiex meħtieġ kampjunar, u jekk dan ikun il-każ, biex tagħżel kampjun, il-produtturi kollha, jew ir-rappreżentanti li jaġixxu għan-nom tagħhom, inklużi dawk li ma kkooperawx fl-investigazzjoni li wasslet għall-miżuri soġġetti għar-rieżami preżenti, huma b’dan mitluba jipprovdu lill-Kummissjoni b’informazzjoni dwar il-kumpaniji tagħhom fi żmien sebat (7) ijiem mid-data tal-pubblikazzjoni ta’ din in-Notifika. Din l-informazzjoni trid tingħata permezz ta’ TRON.tdi fl-indirizz li ġej: https://tron.trade.ec.europa.eu/tron/tdi/form/R758_SAMPLING_FORM_FOR_EXPORTING_PRODUCER. L-informazzjoni dwar l-aċċess għal TRON tinsab fit-taqsimiet 5.6 u 5.9 ta’ hawn taħt.

Sabiex tikseb l-informazzjoni li tqis li hija meħtieġa għall-għażla tal-kampjun ta’ produtturi fil-pajjiżi kkonċernati, il-Kummissjoni se tikkuntattja wkoll lill-awtoritajiet tal-pajjiżi kkonċernati, u tista’ tikkuntattja lil kwalunkwe assoċjazzjoni magħrufa ta’ produtturi f’dawn il-pajjiżi.

Jekk ikun meħtieġ kampjun, il-produtturi jintgħażlu fuq il-bażi tal-akbar volum rappreżentattiv ta’ produzzjoni, bejgħ jew esportazzjonijiet li jista’ raġonevolment jiġi investigat fiż-żmien disponibbli. Il-produtturi kollha magħrufa fil-pajjiżi kkonċernati, l-awtoritajiet tal-pajjiżi kkonċernati u l-assoċjazzjonijiet ta’ produtturi jiġu nnotifikati mill-Kummissjoni, permezz tal-awtoritajiet tal-pajjiżi kkonċernati jekk ikun xieraq, dwar il-kumpaniji magħżula biex ikunu fil-kampjun.

Ladarba l-Kummissjoni tkun irċeviet l-informazzjoni meħtieġa biex tagħżel kampjun ta’ produtturi, hija tinforma lill-partijiet ikkonċernati bid-deċiżjoni tagħha dwar jekk dawn humiex inklużi fil-kampjun. Il-produtturi fil-kampjun ikollhom jippreżentaw kwestjonarju komplut fi żmien 30 jum mid-data tan-notifika tad-deċiżjoni tal-inklużjoni tagħhom fil-kampjun, sakemm ma jkunx speċifikat mod ieħor.

Il-Kummissjoni żżid nota fil-fajl li jistgħu jikkonsultawh il-partijiet interessati li tirrifletti l-għażla tal-kampjun. Kwalunkwe kumment dwar l-għażla tal-kampjun irid jasal fi żmien tlett (3) ijiem mid-data tan-notifika tad-deċiżjoni dwar il-kampjun.

Kopja ta’ dan il-kwestjonarju għall-produtturi fil-pajjiżi kkonċernati hija disponibbli fil-fajl għall-ispezzjoni mill-partijiet interessati u fuq is-sit web tad-DĠ Kummerċ: https://trade.ec.europa.eu/tdi/case_details.cfm?id=2574.

Mingħajr preġudizzju għall-applikazzjoni possibbli tal-Artikolu 18 tar-Regolament bażiku, il-kumpaniji li jkunu qablu mal-inklużjoni possibbli tagħhom fil-kampjun iżda li ma jintgħażlux biex ikunu fil-kampjun se jitqiesu li jkunu kkooperaw.

5.3.2.   Proċedura addizzjonali fir-rigward tar-Repubblika tal-Poplu taċ-Ċina li hija soġġetta għal distorsjonijiet sinifikanti

Soġġett għad-dispożizzjonijiet ta’ din in-Notifika, il-partijiet interessati kollha huma b’dan mistiedna jesprimu l-opinjonijiet tagħhom, jippreżentaw l-informazzjoni u jipprovdu evidenza ta’ sostenn dwar l-applikazzjoni tal-Artikolu 2(6a) tar-Regolament bażiku. Sakemm ma jkunx speċifikat mod ieħor, tali informazzjoni u l-evidenza ta’ sostenn iridu jaslu għand il-Kummissjoni fi żmien 37 jum mid-data tal-pubblikazzjoni ta’ din in-Notifika.

B’mod partikolari, il-Kummissjoni tistieden lill-partijiet interessati kollha biex jesprimu l-fehmiet tagħhom dwar l-inputs u l-kodiċijiet tas-Sistema Armonizzata (SA) ipprovduti fit-talba, jipproponu pajjiż(i) rappreżentattiv(i) xieraq/xierqa u jipprovdu l-identità tal-produtturi tal-prodott li qed jiġi investigat f’dawk il-pajjiżi. Din l-informazzjoni u l-evidenza ta’ sostenn iridu jaslu għand il-Kummissjoni fi żmien 15-il jum mid-data tal-pubblikazzjoni ta’ din in-Notifika.

Skont il-punt (e) tal-Artikolu 2(6a) tar-Regolament bażiku, il-Kummissjoni, ftit wara l-bidu tal-investigazzjoni, permezz ta’ nota fil-fajl li jistgħu jikkonsultawh il-partijiet interessati, tinforma lill-partijiet fl-investigazzjoni dwar is-sorsi rilevanti li beħsiebha tuża għad-determinazzjoni tal-valur normali fir-RPĊ skont l-Artikolu 2(6a) tar-Regolament bażiku. Dan ikun ikopri s-sorsi kollha, inkluża l-għażla ta’ pajjiż terz rappreżentattiv adegwat fejn ikun xieraq. Il-partijiet fl-investigazzjoni għandhom jingħataw 10 ijiem mid-data li fiha din in-nota tiżdied fil-fajl, sabiex iressqu l-kummenti.

Skont l-informazzjoni disponibbli għall-Kummissjoni, pajjiż terz rappreżentattiv possibbli għar-RPĊ f’dan il-każ huwa t-Tajlandja. Bil-għan li finalment tagħżel pajjiż terz rappreżentattiv xieraq, il-Kummissjoni teżamina jekk hemmx pajjiżi b’livell simili ta’ żvilupp ekonomiku bħar-RPĊ, li fihom isiru l-produzzjoni u l-bejgħ tal-prodott soġġett għal rieżami u li għandhom data rilevanti disponibbli minnufih. F’każ li jkun hemm aktar minn pajjiż wieħed bħal dan, se tingħata preferenza, meta jkun il-każ, lill-pajjiżi b’livell adegwat ta’ protezzjoni soċjali u ambjentali.

Fir-rigward tas-sorsi rilevanti, il-Kummissjoni tistieden lill-produtturi kollha fir-RPĊ biex jipprovdu informazzjoni dwar il-materjali (primi u dawk ipproċessati) u l-enerġija użati fil-produzzjoni tal-prodott soġġett għal rieżami fi żmien 15-il jum mid-data tal-pubblikazzjoni ta’ din in-Notifika. Din l-informazzjoni trid tingħata permezz ta’ TRON.tdi fl-indirizz li ġej: https://tron.trade.ec.europa.eu/tron/tdi/form/R758_INFO_ON_INPUTS_FOR_EXPORTING_PRODUCER_FORM. L-informazzjoni dwar l-aċċess għal TRON tinsab fit-taqsimiet 5.6 u 5.9 ta’ hawn taħt.

Barra minn hekk, kwalunkwe preżentazzjoni ta’ informazzjoni fattwali biex jiġu vvalutati l-kostijiet u l-prezzijiet skont il-punt (a) tal-Artikolu 2(6a) tar-Regolament bażiku trid tiġi ppreżentata fi żmien 65 jum mid-data tal-pubblikazzjoni ta’ din in-Notifika. Tali informazzjoni fattwali jenħtieġ li tittieħed esklużivament minn sorsi disponibbli għall-pubbliku.

Sabiex tikseb l-informazzjoni li tqis li għandha bżonn għall-investigazzjoni tagħha fir-rigward tal-allegati distorsjonijiet sinifikanti fis-sens tal-punt (b) tal-Artikolu 2(6a) tar-Regolament bażiku, il-Kummissjoni tagħmel disponibbli wkoll kwestjonarju lill-Gvern tar-RPĊ.

5.3.3.   L-importaturi mhux relatati suġġetti għall-investigazzjoni (13) (14)

Importaturi mhux relatati tal-prodott taħt rieżami mill-pajjiżi kkonċernati lejn l-Unjoni, inklużi dawk li ma kkooperawx fl-investigazzjoni li wasslet għall-miżuri fis-seħħ, huma mistiedna jipparteċipaw f’din l-investigazzjoni.

Minħabba l-għadd kbir potenzjali ta’ importaturi li mhumiex relatati involuti f’dan ir-rieżami ta’ skadenza, u sabiex l-investigazzjoni titlesta fil-limiti ta’ żmien statutorji, il-Kummissjoni tista’ tillimita l-għadd ta’ importaturi li mhumiex relatati u li se jiġu investigati għal għadd raġonevoli billi tagħżel kampjun (dan il-proċess jissejjaħ ukoll “kampjunar”). Il-kampjunar isir f’konformità mal-Artikolu 17 tar-Regolament bażiku.

Sabiex il-Kummissjoni tkun tista’ tiddeċiedi jekk huwiex meħtieġ il-kampjunar, u jekk dan ikun il-każ, biex tagħżel kampjun, l-importaturi mhux relatati kollha, jew ir-rappreżentanti li jaġixxu għan-nom tagħhom, inklużi dawk li ma kkooperawx fl-investigazzjoni li wasslet għall-miżuri soġġetti għal dan ir-rieżami, qegħdin b’dan jintalbu jippreżentaw ruħhom lill-Kummissjoni. Dawn il-partijiet jeħtiġilhom jagħmlu dan fi żmien sebat ijiem mid-data tal-pubblikazzjoni ta’ din in-Notifika billi jipprovdu lill-Kummissjoni l-informazzjoni dwar il-kumpanija/i tagħhom, kif mitlub fl-Anness ta’ din in-Notifika.

Sabiex tikseb l-informazzjoni li jidhrilha li tkun meħtieġa għall-għażla tal-kampjun ta’ importaturi mhux relatati, il-Kummissjoni tista’ tikkuntattja wkoll lil kwalunkwe assoċjazzjoni magħrufa ta’ importaturi.

Jekk ikun hemm bżonn ta’ kampjun, l-importaturi jistgħu jintgħażlu abbażi tal-akbar volum rappreżentattiv ta’ bejgħ tal-prodott taħt rieżami mill-pajjiż ikkonċernat fl-Unjoni li jista’ jiġi investigat b’mod raġonevoli fiż-żmien disponibbli. Il-Kummissjoni se tgħarraf lill-importaturi mhux relatati magħrufa kollha u lill-assoċjazzjonijiet magħrufa ta’ importaturi kollha dwar il-kumpaniji li jkunu ntgħażlu bħala parti mill-kampjun.

Il-Kummissjoni se żżid ukoll nota fil-fajl li jistgħu jikkonsultawh il-partijiet interessati li tirrifletti l-għażla tal-kampjun. Kwalunkwe kumment dwar l-għażla tal-kampjun irid jasal fi żmien tlett (3) ijiem mid-data tan-notifika tad-deċiżjoni dwar il-kampjun.

Sabiex tikseb informazzjoni li tqis bħala meħtieġa għall-investigazzjoni tagħha, il-Kummissjoni se tqiegħed kwestjonarji għad-dispożizzjoni tal-importaturi mhux relatati fil-kampjun. Dawn il-partijiet iridu jibagħtu l-kwestjonarju mimli fi żmien 30 jum mid-data tan-notifika tal-għażla tal-kampjun, sakemm ma jkunx speċifikat mod ieħor.

Kopja tal-kwestjonarju għall-importaturi mhux relatati hija disponibbli fil-fajl għall-ispezzjoni mill-partijiet interessati u fuq is-sit web tad-DĠ Kummerċ: https://trade.ec.europa.eu/tdi/case_details.cfm?id=2574.

5.4.   
  Proċedura għad-determinazzjoni tal-probabbiltà ta’ kontinwazzjoni jew ta’ rikorrenza ta’ dannu

Sabiex jiġi stabbilit jekk hemmx probabbiltà ta’ kontinwazzjoni jew rikorrenza tad-dannu lill-industrija tal-Unjoni, il-Kummissjoni tistieden lill-produttur tal-Unjoni tal-prodott taħt rieżami jipparteċipaw fl-investigazzjoni.

5.4.1.   Il-produtturi tal-Unjoni suġġetti għall-investigazzjoni

Minħabba li hemm għadd kbir ta’ produtturi tal-Unjoni involuti f’dan ir-rieżami ta’ skadenza, u sabiex ittemm l-investigazzjoni fil-limitu tal-iskadenzi statutorji, il-Kummissjoni ddeċidiet li tillimita għal għadd raġonevoli l-produtturi tal-Unjoni li se jiġu investigati billi tagħżel kampjun (dan il-proċess jissejjaħ ukoll “kampjunar”). Il-kampjunar isir f’konformità mal-Artikolu 17 tar-Regolament bażiku.

Il-Kummissjoni għażlet kampjun proviżorju ta’ produtturi tal-Unjoni. Id-dettalji jinsabu fil-fajl li jistgħu jikkonsultawh il-partijiet interessati.

B’hekk, il-partijiet interessati huma mistiedna jikkummentaw dwar il-kampjun proviżorju. Barra minn hekk, produtturi oħrajn tal-Unjoni, jew rappreżentanti li jaġixxu f’isimhom, inklużi l-produtturi tal-Unjoni li ma kkooperawx fl-investigazzjoni li wasslet għall-miżuri fis-seħħ, li jqisu li hemm raġunijiet għalfejn għandhom ikunu inklużi fil-kampjun iridu jikkuntattjaw lill-Kummissjoni fi żmien sebat (7) ijiem mid-data tal-pubblikazzjoni ta’ din in-Notifika. Il-kummenti kollha dwar il-kampjun proviżorju jridu jaslu fi żmien sebat (7) ijiem mid-data tal-pubblikazzjoni ta’ din in-Notifika, dment li ma jkunx speċifikat mod ieħor.

Il-Kummissjoni se tgħarraf lill-produtturi kollha magħrufa tal-Unjoni u/jew lill-assoċjazzjonijiet tal-produtturi tal-Unjoni kollha magħrufa dwar il-kumpaniji li finalment ikunu ntgħażlu bħala parti mill-kampjun.

Il-produtturi tal-Unjoni inklużi fil-kampjun se jkollhom jippreżentaw kwestjonarju komplut fi żmien 30 jum mid-data tan-notifika tad-deċiżjoni tal-inklużjoni tagħhom fil-kampjun, sakemm ma jkunx speċifikat mod ieħor.

Kopja ta’ dan il-kwestjonarju għall-produtturi tal-Unjoni hija disponibbli fil-fajl għall-ispezzjoni mill-partijiet interessati u fuq is-sit web tad-DĠ Kummerċ: https://trade.ec.europa.eu/tdi/case_details.cfm?id=2574

5.5.   
  Proċedura għall-valutazzjoni tal-interess tal-Unjoni

Jekk tiġi kkonfermata l-probabbiltà ta’ kontinwazzjoni jew ta’ rikorrenza ta’ dumping u dannu, se tittieħed deċiżjoni, skont l-Artikolu 21 tar-Regolament bażiku, dwar jekk iż-żamma tal-miżuri anti-dumping ma tkunx fl-interess tal-Unjoni.

Il-produtturi tal-Unjoni, l-importaturi u l-assoċjazzjonijiet rappreżentattivi tagħhom, l-utenti u l-assoċjazzjonijiet rappreżentattivi tagħhom, it-trejdjunjins u l-organizzazzjonijiet tal-konsumatur rappreżentattivi huma mistiedna jipprovdu lill-Kummissjoni b’informazzjoni dwar l-interess tal-Unjoni.

L-informazzjoni dwar il-valutazzjoni tal-interess tal-Unjoni trid tiġi pprovduta fi żmien 37 jum mid-data tal-pubblikazzjoni ta’ din in-Notifika, sakemm ma jkunx speċifikat mod ieħor. Din l-informazzjoni tista’ tiġi pprovduta jew f’format ħieles jew inkella billi jiġi komplut il-kwestjonarju mħejji mill-Kummissjoni.

Kopja tal-kwestjonarji, inkluż il-kwestjonarju għall-utenti tal-prodott taħt rieżami, hija disponibbli fil-fajl għall-ispezzjoni mill-partijiet interessati u fuq is-sit web tad-DĠ Kummerċ: https://trade.ec.europa.eu/tdi/case_details.cfm?id=2574.

Fi kwalunkwe każ, l-informazzjoni ppreżentata skont l-Artikolu 21 titqies biss jekk, meta tiġi ppreżentata, tkun sostnuta b’evidenza fattwali li tissostanzja l-validità tagħha.

5.6.   
  Partijiet interessati

Sabiex jieħdu sehem fl-investigazzjoni, il-partijiet interessati, bħall-produtturi fil-pajjiżi kkonċernati, il-produtturi tal-Unjoni, l-importaturi u l-assoċjazzjonijiet rappreżentattivi tagħhom, l-utenti u l-assoċjazzjonijiet rappreżentattivi tagħhom, it-trejdjunjins u l-organizzazzjonijiet tal-konsumatur rappreżentattivi, l-ewwel iridu juru li hemm rabta oġġettiva bejn l-attivitajiet tagħhom u l-prodott soġġett għal rieżami.

Il-produtturi fil-pajjiżi kkonċernati, il-produtturi tal-Unjoni, l-importaturi u l-assoċjazzjonijiet rappreżentattivi li rendew disponibbli informazzjoni f’konformità mal-proċeduri deskritti fit-Taqsimiet 5.3.1, 5.3.3 u 5.4.1 jiġu kkunsidrati bħala partijiet interessati jekk ikun hemm rabta oġġettiva bejn l-attivitajiet tagħhom u l-prodott taħt rieżami.

Partijiet oħra jkunu jistgħu jipparteċipaw biss fl-investigazzjoni bħala parti interessata mill-mument meta jippreżentaw lilhom infushom, u dment li jkun hemm rabta oġġettiva bejn l-attivitajiet tagħhom u l-prodott taħt rieżami. Il-fatt li wieħed jiġi kkunsidrat bħala parti interessata huwa mingħajr preġudizzju għall-applikazzjoni tal-Artikolu 18 tar-Regolament bażiku.

L-aċċess għall-fajl li jistgħu jikkonsultawh il-partijiet interessati jsir permezz ta’ Tron.tdi f’dan l-indirizz: https://tron.trade.ec.europa.eu/tron/TDI. Jekk jogħġbok segwi l-istruzzjonijiet fuq dik il-paġna sabiex ikollok aċċess (15).

5.7.   
  Preżentazzjonijiet oħrajn bil-miktub

Soġġett għad-dispożizzjonijiet ta’ din in-Notifika, il-partijiet interessati kollha huma b’dan mistiedna jesprimu l-opinjonijiet tagħhom, jippreżentaw l-informazzjoni u jipprovdu evidenza ta’ sostenn. Sakemm ma jkunx speċifikat mod ieħor, tali informazzjoni u l-evidenza ta’ sostenn iridu jaslu għand il-Kummissjoni fi żmien 37 jum mid-data tal-pubblikazzjoni ta’ din in-Notifika.

5.8.   
  Possibbiltà ta’ seduta ta’ smigħ mis-servizzi ta’ investigazzjoni tal-Kummissjoni

Il-partijiet kollha interessati jistgħu jitolbu li jinstemgħu mis-servizzi ta’ investigazzjoni tal-Kummissjoni. Kwalunkwe talba għal seduta ta’ smigħ trid issir bil-miktub u trid tispeċifika r-raġunijiet għat-talba kif ukoll sommarju ta’ dak li l-parti interessata tixtieq tiddiskuti matul is-seduta ta’ smigħ. Is-seduta ta’ smigħ tkun limitata għall-kwistjonijiet stabbiliti minn qabel mill-partijiet interessati bil-miktub.

Fil-prinċipju, is-seduti ta’ smigħ ma jintużawx biex tiġi ppreżentata informazzjoni fattwali li tkun għadha mhijiex fil-fajl. Madankollu, fl-interess ta’ amministrazzjoni tajba u sabiex is-servizzi tal-Kummissjoni jkunu jistgħu jimxu ’l quddiem bl-investigazzjoni, il-partijiet interessati jistgħu jiġu mitluba jipprovdu informazzjoni fattwali ġdida wara seduta ta’ smigħ.

5.9.   
  Struzzjonijiet għat-tfassil ta’ preżentazzjonijiet bil-miktub u biex jintbagħtu l-kwestjonarji kompluti u l-korrispondenza

L-informazzjoni ppreżentata lill-Kummissjoni għall-fini ta’ investigazzjonijiet għad-difiża tal-kummerċ għandha tkun ħielsa mid-drittijiet tal-awtur. Il-partijiet interessati, qabel ma jippreżentaw lill-Kummissjoni informazzjoni u/jew data li jkunu soġġetti għad-drittijiet tal-awtur ta’ parti terza, iridu jitolbu permess speċifiku lid-detentur tad-drittijiet tal-awtur li jippermetti b’mod espliċitu li l-Kummissjoni (a) tuża l-informazzjoni u d-data għall-finijiet ta’ dan il-proċediment tad-difiża tal-kummerċ u (b) tipprovdi l-informazzjoni u/jew id-data lill-partijiet interessati f’din l-investigazzjoni f’għamla li tippermettilhom jeżerċitaw id-drittijiet tad-difiża tagħhom.

Il-preżentazzjonijiet kollha bil-miktub, fosthom l-informazzjoni mitluba f’din in-Notifika, il-kwestjonarji mimlija u l-korrispondenza pprovduta mill-partijiet interessati li għalihom jintalab trattament kunfidenzjali għandhom jiġu mmarkati bħala “Sensitive” (16) (Sensittiva). Il-partijiet li jippreżentaw informazzjoni matul din l-investigazzjoni huma mistiedna jagħtu raġunijiet għat-talba tagħhom għal trattament kunfidenzjali.

Il-partijiet li jipprovdu informazzjoni mmarkata “Sensitive” huma mitlubin jipprovdu sommarji mhux kunfidenzjali tagħha skont l-Artikolu 19(2) tar-Regolament bażiku, filwaqt li jimmarkawha “For inspection by interested parties” (Għall-ispezzjoni mill-partijiet interessati). Dawn is-sommarji jridu jkunu ddettaljati biżżejjed biex jippermettu li s-sustanza tal-informazzjoni ppreżentata b’mod kunfidenzjali tinftiehem b’mod raġonevoli. Jekk parti li tipprovdi informazzjoni kunfidenzjali tonqos milli tagħti raġunijiet ġusti għal talba ta’ trattament kunfidenzjali jew ma tfassalx sommarju mhux kunfidenzjali tagħha fil-format u bil-kwalità mitluba, il-Kummissjoni tista’ tinjora tali informazzjoni sakemm ma jkunx jista’ jintwera b’mod sodisfaċenti minn sorsi xierqa li l-informazzjoni hija korretta.

Il-partijiet interessati huma mistiedna jressqu l-preżentazzjonijiet u t-talbiet kollha permezz ta’ TRON.tdi (https://tron.trade.ec.europa.eu/ tron/TDI) inklużi d-dokumenti ta’ prokuri u ta’ ċertifikazzjoni skennjati. Meta jużaw TRON.tdi jew il-posta elettronika, il-partijiet interessati jkunu qed jesprimu l-qbil tagħhom mar-regoli applikabbli għall-preżentazzjonijiet elettroniċi li jinsabu fid-dokument “CORRESPONDENCE WITH THE EUROPEAN COMMISSION IN TRADE DEFENCE CASES” (KORRISPONDENZA MAL-KUMMISSJONI EWROPEA F’KAŻIJIET TA’ DIFIŻA TAL-KUMMERĊ) ippubblikat fis-sit web tad-Direttorat Ġenerali għall-Kummerċ: https://trade.ec.europa.eu/doclib/docs/2014/june/tradoc_152577.pdf Il-partijiet interessati jridu jindikaw isimhom, l-indirizz, in-numru tat-telefown u indirizz tal-posta elettronika validu u jenħtieġ li jiżguraw li l-indirizz tal-posta elettronika pprovdut ikun indirizz tal-posta elettronika tax-xogħol uffiċjali li jiffunzjona u li jiġi vverifikat kuljum. Ladarba jiġu pprovduti d-dettalji ta’ kuntatt, il-Kummissjoni tikkomunika mal-partijiet interessati permezz ta’ TRON.tdi jew tal-posta elettronika biss, dment li ma jitolbux li jirċievu d-dokumenti kollha mingħand il-Kummissjoni b’mezz ieħor ta’ komunikazzjoni jew dment li n-natura tad-dokument li jrid jintbagħat ma tkunx teħtieġ l-użu tal-posta rreġistrata. Għal regoli u għal informazzjoni oħra dwar il-korrispondenza mal-Kummissjoni, inklużi l-prinċipji li japplikaw għas-sottomissjonijiet bi TRON.tdi u bil-posta elettronika, jenħtieġ li l-partijiet interessati jikkonsultaw l-istruzzjonijiet ta’ komunikazzjoni mal-partijiet interessati msemmija hawn fuq.

L-indirizz tal-Kummissjoni għall-korrispondenza:

| European Commission |
| --- |
| Directorate-General for Trade |
| Directorate G |
| Office: CHAR 04/039 |
| 1049 Bruxelles/Brussel |
| BELGIQUE/BELGIË |

European Commission

Directorate-General for Trade

Directorate G

Office: CHAR 04/039

1049 Bruxelles/Brussel

BELGIQUE/BELGIË

TRON. tdi: https://tron.trade.ec.europa.eu/tron/tdi

Indirizz elettroniku:

Għall-kwistjonijiet ta’ dumping relatati mar-RPĊ: TRADE-R758-SSTPF-DUMPING-CHINA@ec.europa.eu

Għall-kwistjonijiet ta’ dumping relatati mat-Tajwan: TRADE-R758-SSTPF-DUMPING-TAIWAN@ec.europa.eu

Għall-kwistjonijiet ta’ dannu u interess tal-Unjoni: TRADE-R758-SSTPF-INJURY@ec.europa.eu

6.   Skeda tal-investigazzjoni

L-investigazzjoni għandha normalment tiġi konkluża fi żmien 12-il xahar, u fi kwalunkwe każ mhux aktar tard minn 15-il xahar mid-data tal-pubblikazzjoni ta’ din in-Notifika, skont l-Artikolu 11(5) tar-Regolament bażiku.

7.   Preżentazzjoni tal-informazzjoni

Bħala regola, il-partijiet interessati jistgħu jippreżentaw biss l-informazzjoni fil-perjodi ta’ żmien speċifikati fit-Taqsima 5 ta’ din in-Notifika.

Sabiex l-investigazzjoni titlesta fl-iskadenzi mandatorji, il-Kummissjoni mhix se taċċetta iktar preżentazzjonijiet mingħand il-partijiet interessati wara l-iskadenza għal kummenti dwar l-iżvelar finali jew, jekk ikun applikabbli, wara l-iskadenza għal kummenti dwar l-iżvelar finali addizzjonali.

8.   Possibbiltà għal kummenti dwar il-preżentazzjonijiet ta’ partijiet oħra

Sabiex jiġu ggarantiti d-drittijiet tad-difiża, jenħtieġ li l-partijiet interessati jkollhom il-possibbiltà li jikkummentaw dwar l-informazzjoni ppreżentata minn partijiet interessati oħra. Meta jagħmlu dan, il-partijiet interessati jistgħu biss jindirizzaw kwistjonijiet imqajma fil-preżentazzjonijiet ta’ partijiet interessati oħra u ma jistgħux iqajmu kwistjonijiet ġodda.

Jenħtieġ li l-kummenti dwar l-informazzjoni pprovduta minn partijiet interessati oħra b’reazzjoni għall-iżvelar tas-sejbiet definittivi, jiġu ppreżentati fi żmien ħamest (5) ijiem mill-iskadenza għal kummenti dwar is-sejbiet definittivi, sakemm ma jkunx speċifikat mod ieħor. Jekk ikun hemm żvelar finali addizzjonali, jenħtieġ li l-kummenti dwar l-informazzjoni pprovduta minn partijiet interessati oħra b’reazzjoni għal dan l-iżvelar ulterjuri jsiru fi żmien ġurnata (1) mill-iskadenza għall-kummenti dwar dan l-iżvelar ulterjuri, sakemm ma jkunx speċifikat mod ieħor.

Il-qafas ta’ żmien deskritt huwa mingħajr preġudizzju għad-dritt tal-Kummissjoni li titlob għal informazzjoni addizzjonali mingħand il-partijiet interessati f’każijiet debitament ġustifikati.

9.   Estensjoni tal-limiti ta’ żmien speċifikati f’din in-Notifika

L-estensjonijiet tal-limiti ta’ żmien previsti f’din in-Notifika jistgħu jingħataw fuq talba min-naħa tal-partijiet interessati li jkollhom raġuni valida.

Jenħtieġ li kull estensjoni għal-limiti ta’ żmien previsti f’din in-Notifika jiġu rikjesti f’ċirkostanzi ta’ eċċezzjoni u jingħataw biss jekk ikunu debitament ġustifikati. Fi kwalunkwe każ, kull estensjoni għall-iskadenza tat-tweġiba għall-kwestjonarji se tkun limitata għal tlett (3) ijiem, u bħala regola ma taqbiżx is-sebat (7) ijiem. Fir-rigward tal-limiti ta’ żmien għall-preżentazzjoni ta’ informazzjoni oħra speċifikata fin-Notifika ta’ Bidu, l-estensjonijiet ikunu limitati għal tlett (3) ijiem sakemm ma jintwerewx xi ċirkostanzi eċċezzjonali.

10.   Nonkooperazzjoni

F’każijiet fejn xi parti interessata tirrifjuta l-aċċess għall-informazzjoni meħtieġa jew ma tipprovdihiex fil-limiti ta’ żmien, jew tfixkel b’mod sinifikanti l-investigazzjoni, jistgħu jiġu stabbiliti konklużjonijiet, sew jekk pożittivi kif ukoll jekk negattivi, abbażi tal-fatti disponibbli, skont l-Artikolu 18 tar-Regolament bażiku.

Fejn jinstab li xi parti interessata tkun ipprovdiet informazzjoni falza jew qarrieqa, l-informazzjoni tista’ tiġi injorata u jistgħu jintużaw il-fatti disponibbli.

Jekk parti interessata ma tikkooperax jew tikkoopera parzjalment biss u għalhekk is-sejbiet ikunu bbażati fuq il-fatti disponibbli skont l-Artikolu 18 tar-Regolament bażiku, ir-riżultat jista’ jkun inqas favorevoli għal dik il-parti milli kieku tkun ikkooperat.

In-nuqqas ta’ tweġiba kompjuterizzata ma għandhiex tiġi kkunsidrata bħala nuqqas ta’ kooperazzjoni, dment li l-parti interessata turi li l-preżentazzjoni tat-tweġiba kif mitlub tkun tirriżulta f’piż żejjed mhux raġonevoli jew f’kost addizzjonali mhux raġonevoli. Jenħtieġ li l-parti interessata tikkuntattja immedjatament lill-Kummissjoni.

11.   Uffiċjal tas-Seduta

Il-partijiet interessati jistgħu jitolbu l-intervent tal-Uffiċjal tas-Seduta fi proċedimenti kummerċjali. L-Uffiċjal tas-Seduta jirrieżamina t-talbiet għall-aċċess għall-fajl, it-tilwim fir-rigward tal-kunfidenzjalità tad-dokumenti, it-talbiet għal estensjoni tal-limiti ta’ żmien u kwalunkwe talba oħra dwar id-drittijiet tad-difiża tal-partijiet interessati u tal-partijiet terzi li jistgħu jfeġġu matul il-proċediment.

L-Uffiċjal tas-Seduta jista’ jorganizza seduti ta’ smigħ u jagħmilha ta’ medjatur bejn il-parti(jiet) interessata/i u s-servizzi tal-Kummissjoni sabiex jiżgura li d-drittijiet tad-difiża tal-partijiet interessati jkunu qed jiġu eżerċitati bis-sħiħ. Jenħtieġ li t-talba għal seduta ta’ smigħ mal-Uffiċjal tas-Seduta ssir bil-miktub u jenħtieġ li tispeċifika r-raġunijiet għat-talba. L-Uffiċjal tas-Seduta jeżamina r-raġunijiet għat-talbiet. Jenħtieġ li dawn is-seduti ta’ smigħ isiru biss jekk il-kwistjonijiet ma jkunux ġew solvuti mas-servizzi tal-Kummissjoni fi żmien debitu.

Kwalunkwe talba trid tiġi ppreżentata fi żmien raġonevoli u f’qasir żmien sabiex ma xxekkilx l-andament tajjeb tal-proċedimenti. Għal dan l-għan, jenħtieġ li l-partijiet interessati jitolbu l-intervent tal-Uffiċjal tas-Seduta minn kmieni kemm jista’ jkun wara li jseħħ l-avveniment li jiġġustifika tali intervent. Meta t-talbiet għal seduti ta’ smigħ jiġu ppreżentati lil hinn mill-oqfsa ta’ żmien rilevanti, l-Uffiċjal tas-Seduta jeżamina wkoll ir-raġunijiet għalfejn tali talbiet saru daqshekk tard, in-natura tal-kwistjonijiet imqajma u l-impatt ta’ dawk il-kwistjonijiet fuq id-drittijiet tad-difiża, filwaqt li jqis kif dovut l-interessi ta’ amministrazzjoni tajba u t-tlestija tal-investigazzjoni fil-ħin.

Għal iktar informazzjoni u għad-dettalji ta’ kuntatt, il-partijiet interessati jistgħu jikkonsultaw il-paġni web tal-Uffiċjal tas-Seduta fuq is-sit web tad-DĠ Kummerċ: http://ec.europa.eu/trade/trade-policy-and-you/contacts/hearing-officer/.

12.   Possibbiltà li jintalab rieżami skont l-Artikolu 11(3) tar-Regolament bażiku

Billi dan ir-rieżami ta’ skadenza qed jinbeda f’konformità mad-dispożizzjonijiet tal-Artikolu 11(2) tar-Regolament bażiku, is-sejbiet tiegħu mhux se jwasslu biex il-miżuri eżistenti jiġu emendati iżda biex dawk il-miżuri jitħassru jew jinżammu skont l-Artikolu 11(6) tar-Regolament bażiku.

Jekk xi parti interessata tqis li jkun ġustifikat li jsir rieżami tal-miżuri, sabiex ikun possibbli li l-miżuri jiġu emendati, din il-parti tista’ titlob li jsir rieżami skont l-Artikolu 11(3) tar-Regolament bażiku.

Il-partijiet li jixtiequ jitolbu għal rieżami ta’ dan it-tip, li jsir indipendentement mir-rieżami ta’ skadenza msemmi f’din in-Notifika, jistgħu jikkuntattjaw lill-Kummissjoni fl-indirizz mogħti hawn fuq.

13.   Ipproċessar ta’ data personali

Kwalunkwe data personali li tinġabar f’din l-investigazzjoni se tiġi trattata skont ir-Regolament (UE) 2018/1725 tal-Parlament Ewropew u tal-Kunsill (17).

Avviż dwar il-protezzjoni tad-data li jinforma lill-individwi kollha dwar l-ipproċessar tad-data personali fil-qafas tal-attivitajiet tad-difiża tal-kummerċ tal-Kummissjoni huwa disponibbli fis-sit web tad-DĠ Kummerċ: http://ec.europa.eu/trade/policy/accessing- markets/trade-defence/

---

(1)  ĠU C 168, 5.5.2021, p. 5.

(2)  ĠU L 176, 30.6.2016, p. 21.

(3)  Ir-Regolament ta’ Implimentazzjoni tal-Kummissjoni (UE) 2017/141 tas-26 ta’ Jannar 2017 li jimponi dazji antidumping definittivi fuq l-importazzjonijiet ta’ ċertu tagħmir iwweldjat tarf ma’ tarf ta’ tubi u pajpijiet tal-azzar li ma jsaddadx, imlestija jew le, li joriġinaw mir-Repubblika tal-Poplu taċ-Ċina u t-Tajwan (ĠU L 22, 27.01.2017, p. 14).

(4)  Id-Dokument ta’ Ħidma tal-Persunal tal-Kummissjoni dwar Distorsjonijiet Sinifikanti fl-Ekonomija tar-Repubblika tal-Poplu taċ-Ċina għall-Finijiet tal-Investigazzjonijiet għad-Difiża tal-Kummerċ, 20 ta’ Diċembru 2017, SWD (2017) 483 final/2, disponibbli hawnhekk: https://trade.ec.europa.eu/doclib/docs/2017/december/tradoc_156474.pdf

(5)  Kapaċità żejda fiċ-Ċina: an impediment to the Party’s reform agenda (Il-Kapaċità żejda fiċ-Ċina: Impediment għall-aġenda ta’ riforma tal-Partit)

(6)  OECD Global Forum on Steel Excess Capacity, What’s the issue? (Forum Globali tal-OECD dwar il-Kapaċità Żejda fis-Settur tal-Azzar, X’inhija l-kwistjoni?)

(7)  Forum Globali dwar il-kapaċità żejda fis-settur tal-azzar, Rapport Ministerjali, l-20 ta’ Settembru 2018

(8)  Ir-Regolament ta’ Implimentazzjoni tal-Kummissjoni (UE) 2021/635 tas-16 ta’ April 2021 li jimponi dazju anti-dumping definittiv fuq l-importazzjonijiet ta’ ċerti pajpijiet u tubi wweldjati tal-ħadid jew tal-azzar bil-karbonju li joriġinaw mill-Belarussja, mir-Repubblika tal-Poplu taċ-Ċina u mir-Russja wara rieżami ta’ skadenza skont l-Artikolu 11(2) tar-Regolament (UE) 2016/1036 tal-Parlament Ewropew u tal-Kunsill ĠU L 132, 19.4.2021, p. 145 u r-Regolament ta’ Implimentazzjoni tal-Kummissjoni (UE) 2020/508 tas-7 ta’ April 2020 li jimponi dazju anti-dumping provviżorju fuq l-importazzjonijiet ta’ ċerti pjanċi u kojls tal-azzar inossidabbli llaminati bis-sħana li joriġinaw mill-Indoneżja, mir-Repubblika tal-Poplu taċ-Ċina u mit-Tajwan ĠU L 110, 8.4.2020, p. 3.

(9)  Id-dokumenti msemmija fir-rapport tal-pajjiż jistgħu jinkisbu wkoll wara talba motivata kif xieraq.

(10)  ĠU C 86, 16.3.2020, p. 6 (https://eur-lex.europa.eu/legal-content/MT/TXT/?uri=CELEX%3A52020XC0316%2802%29).

(11)  Ir-referenzi kollha għall-pubblikazzjoni ta’ din in-Notifika se jkunu referenzi għall-pubblikazzjoni ta’ din in-Notifika f’Il-Ġurnal Uffiċjali tal-Unjoni Ewropea dment li ma jkunx speċifikat mod ieħor.

(12)  Produttur huwa kwalunkwe kumpanija fil-pajjiżi kkonċernati li tipproduċi l-prodott taħt rieżami, inkluża kwalunkwe kumpanija relatata magħha involuta fil-produzzjoni, fil-bejgħ domestiku jew fl-esportazzjonijiet tal-prodott taħt rieżami.

(13)  Huma biss l-importaturi li mhumiex relatati ma’ produtturi fil-pajjiż ikkonċernat li jistgħu jiddaħħlu fil-kampjun. L-importaturi li huma relatati mal-produtturi jridu jimlew l-Anness I tal-kwestjonarju għal dawn il-produtturi. F’konformità mal-Artikolu 127 tar-Regolament ta’ Implimentazzjoni tal-Kummissjoni (UE) 2015/2447 tal-24 ta’ Novembru 2015 li jistabbilixxi regoli dettaljati għall-implimentazzjoni ta’ ċerti dispożizzjonijiet tar-Regolament (UE) Nru 952/2013 tal-Parlament Ewropew u tal-Kunsill li jistabbilixxi l-Kodiċi Doganali tal-Unjoni, żewġ persuni għandhom jitqiesu li jkunu relatati jekk: (a) ikunu uffiċjali jew diretturi tan-negozju tal-persuna l-oħra; (b) ikunu msieħba rikonoxxuti legalment fin-negozju; (c) ikunu l-impjegatur u l-impjegat; (d) parti terza tippossjedi jew tikkontrolla jew iżżomm direttament jew indirettament 5 % jew aktar tal-azzjoni bid-dritt tal-vot jew l-ishma pendenti tat-tnejn li huma; (e) waħda minnhom tikkontrolla direttament jew indirettament lill-persuna l-oħra; (f) it-tnejn li huma jkunu direttament jew indirettament ikkontrollati minn persuna terza; (g) flimkien jikkontrollaw persuna terza direttament jew indirettament; jew (h) ikunu membri tal-istess familja (ĠU L 343, 29.12.2015, p. 558). Il-persuni għandhom jitqiesu li jkunu membri tal-istess familja jekk ikollhom kwalunkwe waħda mir-relazzjonijiet segwenti ma’ xulxin biss: (i) konjuġi, (ii) ġenitur u wild, (iii) aħwa (sew jekk mill-istess ġenituri jew aħwa minn ġenitur wieħed), (iv) nannu jew nanna u neputi jew neputija, (v) ziju jew zija u neputi jew neputija, (vi) ġenitur tar-rispett u wild tar-rispett, (vii) aħwa tar-rispett. Skont l-Artikolu 5(4) tar-Regolament (UE) Nru 952/2013 tal-Parlament Ewropew u tal-Kunsill li jistabbilixxi l-Kodiċi Doganali tal-Unjoni, “persuna” tfisser persuna fiżika, persuna ġuridika u kwalunkwe assoċjazzjoni ta’ persuni li mhijiex persuna ġuridika iżda li hija rikonoxxuta taħt il-liġi tal-Unjoni jew nazzjonali bħala li jkollha l-kapaċità biex tagħmel atti legali (ĠU L 269, 10.10.2013, p. 1).

(14)  Id-data pprovduta minn importaturi mhux relatati tista’ tintuża wkoll b’rabta ma’ aspetti oħra ta’ din l-investigazzjoni, għajr biex jiġi stabbilit id-dumping.

(15)  F’każ ta’ problemi tekniċi kkuntattja lit-Trade Service Desk permezz ta’ email lil trade-service-desk@ec.europa.eu jew ċempel +32 2 297 97 97.

(16)  Dokument “Sensitive”(Sensittiv) huwa dokument li jitqies li jkun kunfidenzjali skont l-Artikolu 19 tar-Regolament bażiku u l-Artikolu 6 tal-Ftehim tad-WTO dwar l-Implimentazzjoni tal-Artikolu VI tal-GATT 1994 (il-Ftehim dwar l-Anti-dumping). Huwa wkoll dokument protett skont l-Artikolu 4 tar-Regolament (KE) Nru 1049/2001 tal-Parlament Ewropew u tal-Kunsill (ĠU L 145, 31.5.2001, p. 43).

(17)  Ir-Regolament (UE) 2018/1725 tal-Parlament Ewropew u tal-Kunsill tat-23 ta’ Ottubru 2018 dwar il-protezzjoni ta’ persuni fiżiċi fir-rigward tal-ipproċessar ta’ data personali mill-istituzzjonijiet, korpi, uffiċċji u aġenziji tal-Unjoni u dwar il-moviment liberu ta’ tali data, u li jħassar ir-Regolament (KE) Nru 45/2001 u d-Deċiżjoni Nru 1247/2002/KE, ĠU L 295, 21.11.2018, p. 39.

---

ANNESS

| ☐ | Verżjoni sensittiva |
| --- | --- |
| ☐ | Verżjoni għall-ispezzjoni minn partijiet interessati |
| (immarka l-kaxxa rilevanti) |

☐

Verżjoni sensittiva

☐

Verżjoni għall-ispezzjoni minn partijiet interessati

(immarka l-kaxxa rilevanti)

RIEŻAMI TA’ SKADENZA TAL-MIŻURI ANTI-DUMPING APPLIKABBLI GĦALL-IMPORTAZZJONIJIET TA’ TAGĦMIR IWWELDJAT TARF MA’ TARF TA’ TUBI U PAJPIJIET TAL-AZZAR LI MA JSADDADX, IMLESTIJA JEW LE, LI JORIĠINAW MIR-REPUBBLIKA TAL-POPLU TAĊ-ĊINA U MIT-TAJWAN

INFORMAZZJONI GĦALL-GĦAŻLA TAL-KAMPJUN TA’ IMPORTATURI MHUX RELATATI

Din il-formola hija mfassla biex tgħin lill-importaturi mhux relatati jwieġbu għat-talba għal informazzjoni rigward il-kampjunar li saret fil-punt 5.3.2 tan-notifika ta’ bidu.

Jenħtieġ li kemm il-verżjoni Sensittiva u kemm il-verżjoni Għall-ispezzjoni mill-partijiet interessati intbagħtu lura lill-Kummissjoni kif stipulat fin-notifika ta’ bidu.

1.   DETTALJI TA’ KUNTATT U IDENTITÀ

Agħti d-dettalji li ġejjin dwar il-kumpanija tiegħek:

| Isem il-kumpanija | |
| --- | --- |
| Indirizz | |
| Persuna ta’ kuntatt | |
| Indirizz tal-posta elettronika | |
| Numru tat-telefon | |

Isem il-kumpanija

Indirizz

Persuna ta’ kuntatt

Indirizz tal-posta elettronika

Numru tat-telefon

2.   FATTURAT U VOLUM TAL-BEJGĦ

Indika l-fatturat totali f’euro (EUR) tal-kumpanija, il-valur f’euro (EUR) u l-volum f’tunnellati tal-importazzjonijiet fl-Unjoni u l-bejgħ mill-ġdid fis-suq tal-Unjoni wara l-importazzjoni mir-Repubblika tal-Poplu taċ-Ċina u t-Tajwan, matul il-perjodu ta’ investigazzjoni tar-rieżami kif definit fin-notifika ta’ bidu.

| | Tunnellati | Valur f’euro (EUR) |
| --- | --- | --- |
| Fatturat totali tal-kumpanija tiegħek f’euro (EUR) | | |
| L-importazzjonijiet fl-Unjoni tal-prodott li qed jiġi rieżaminat u li joriġina mir-Repubblika tal-Poplu taċ-Ċina u t-Tajwan | | |
| Importazzjonijiet fl-Unjoni tal-prodott taħt rieżami (minn kullimkien) | | |
| Bejgħ mill-ġdid fis-suq tal-Unjoni wara l-importazzjoni mir-Repubblika tal-Poplu taċ-Ċina u mit-Tajwan tal-prodott soġġett għal rieżami | | |

Tunnellati

Valur f’euro (EUR)

Fatturat totali tal-kumpanija tiegħek f’euro (EUR)

L-importazzjonijiet fl-Unjoni tal-prodott li qed jiġi rieżaminat u li joriġina mir-Repubblika tal-Poplu taċ-Ċina u t-Tajwan

Importazzjonijiet fl-Unjoni tal-prodott taħt rieżami (minn kullimkien)

Bejgħ mill-ġdid fis-suq tal-Unjoni wara l-importazzjoni mir-Repubblika tal-Poplu taċ-Ċina u mit-Tajwan tal-prodott soġġett għal rieżami

3.   ATTIVITAJIET TAL-KUMPANIJA TIEGĦEK U TAL-KUMPANIJI RELATATI (1)

Agħti dettalji tal-attivitajiet preċiżi tal-kumpanija u tal-kumpaniji relatati kollha (elenkahom u ddikjara r-relazzjoni tagħhom mal-kumpanija tiegħek) involuti fil-produzzjoni u/jew fil-bejgħ (f’esportazzjonijiet u/jew fis-suq domestiku) tal-prodott li qed jiġi rieżaminat. Attivitajiet bħal dawn jistgħu jinkludu x-xiri tal-prodott taħt rieżami, il-produzzjoni tiegħu skont arranġamenti ta’ sottokuntrattar, jew l-ipproċessar jew il-kummerċjalizzazzjoni tiegħu, iżda mhumiex limitati għal dawn biss.

| Isem u lokalità tal-kumpanija | Attivitajiet | Relazzjoni |
| --- | --- | --- |
| | | |
| | | |
| | | |

Isem u lokalità tal-kumpanija

Attivitajiet

Relazzjoni

4.   INFORMAZZJONI OĦRA

Agħti kull informazzjoni rilevanti oħra li l-kumpanija tqis li tkun utli biex tgħin lill-Kummissjoni fl-għażla tal-kampjun.

5.   ĊERTIFIKAZZJONI

Meta tipprovdi l-informazzjoni ta’ hawn fuq, il-kumpanija tkun qed taqbel mal-inklużjoni possibbli tagħha fil-kampjun. Jekk il-kumpanija tintgħażel biex tkun parti mill-kampjun, dan ifisser li trid timla kwestjonarju u taċċetta li ssirilha żjara fil-post sabiex jiġu vverifikati t-tweġibiet tagħha. Jekk il-kumpanija tindika li ma taqbilx mal-possibbiltà li tiġi inkluża fil-kampjun, din titqies li ma kkooperatx fl-investigazzjoni. Is-sejbiet tal-Kummissjoni għall-importaturi li ma jikkooperawx jissejsu fuq il-fatti disponibbli u r-riżultat jista’ jkun inqas favorevoli għal dik il-kumpanija milli kieku tkun ikkooperat.

Firma tal-uffiċjal awtorizzat:

Isem u titlu tal-uffiċjal awtorizzat:

Data:

---

(1)  F’konformità mal-Artikolu 127 tar-Regolament ta’ Implimentazzjoni tal-Kummissjoni (UE) 2015/2447 tal-24 ta’ Novembru 2015 li jistabbilixxi regoli dettaljati għall-implimentazzjoni ta’ ċerti dispożizzjonijiet tar-Regolament (UE) Nru 952/2013 tal-Parlament Ewropew u tal-Kunsill li jistabbilixxi l-Kodiċi Doganali tal-Unjoni, żewġ persuni għandhom jitqiesu li jkunu relatati jekk: (a) ikunu uffiċjali jew diretturi tan-negozju tal-persuna l-oħra; (b) ikunu msieħba rikonoxxuti legalment fin-negozju; (c) ikunu l-impjegatur u l-impjegat; (d) parti terza tippossjedi jew tikkontrolla jew iżżomm direttament jew indirettament 5 % jew aktar tal-azzjoni bid-dritt tal-vot jew l-ishma pendenti tat-tnejn li huma; (e) waħda minnhom tikkontrolla direttament jew indirettament lill-persuna l-oħra; (f) it-tnejn li huma jkunu direttament jew indirettament ikkontrollati minn persuna terza; (g) flimkien jikkontrollaw persuna terza direttament jew indirettament; jew (h) ikunu membri tal-istess familja (ĠU L 343, 29.12.2015, p. 558). Il-persuni għandhom jitqiesu li jkunu membri tal-istess familja jekk ikollhom kwalunkwe waħda mir-relazzjonijiet segwenti ma’ xulxin biss: (i) konjuġi, (ii) ġenitur u wild, (iii) aħwa (sew jekk mill-istess ġenituri jew aħwa minn ġenitur wieħed), (iv) nannu jew nanna u neputi jew neputija, (v) ziju jew zija u neputi jew neputija, (vi) ġenitur tar-rispett u wild tar-rispett, (vii) aħwa tar-rispett. Skont l-Artikolu 5(4) tar-Regolament (UE) Nru 952/2013 tal-Parlament Ewropew u tal-Kunsill li jistabbilixxi l-Kodiċi Doganali tal-Unjoni, “persuna” tfisser persuna fiżika, persuna ġuridika u kwalunkwe assoċjazzjoni ta’ persuni li mhijiex persuna ġuridika iżda li hija rikonoxxuta taħt il-liġi tal-Unjoni jew nazzjonali bħala li jkollha l-kapaċità biex tagħmel atti legali (ĠU L 269, 10.10.2013, p. 1).

---

PROĊEDURI DWAR L-IMPLIMENTAZZJONI TAL-POLITIKA TAL-KOMPETIZZJONI

Il-Kummissjoni Ewropea

| 26.1.2022 | MT | Il-Ġurnal Uffiċjali tal-Unjoni Ewropea | C 40/14 |
| --- | --- | --- | --- |

26.1.2022

MT

Il-Ġurnal Uffiċjali tal-Unjoni Ewropea

C 40/14

---

Avviż minn qabel ta’ konċentrazzjoni

(Il-Każ M.10569 – KKR / GIP / CYRUSONE)

Każ li jista’ jiġi kkunsidrat għal proċedura ssimplifikata

(Test b’rilevanza għaż-ŻEE)

(2022/C 40/02)

1.

Dan l-avviż jikkonċerna l-impriżi li ġejjin:

| — | KKR & Co. Inc. (“KKR”, l-Istati Uniti tal-Amerka), |
| --- | --- |

—

KKR & Co. Inc. (“KKR”, l-Istati Uniti tal-Amerka),

| — | Global Infrastructure Management, LLC (“GIP”, l-Istati Uniti tal-Amerka); |
| --- | --- |

—

Global Infrastructure Management, LLC (“GIP”, l-Istati Uniti tal-Amerka);

| — | CyrusOne, Inc. (“CyrusOne”, l-Istati Uniti tal-Amerka). |
| --- | --- |

—

CyrusOne, Inc. (“CyrusOne”, l-Istati Uniti tal-Amerka).

KKR u GIP jakkwistaw, fis-sens tal-Artikolu 3(1)(b) tar-Regolament dwar l-Għaqdiet, il-kontroll bi sħab ta’ CyrusOne kollha kemm hi.

Il-konċentrazzjoni hija mwettqa permezz tax-xiri ta’ ishma.

2.

| — | KKR: ditta tal-investiment globali li toffri ġestjoni tal-assi alternattivi u soluzzjonijiet tas-swieq tal-kapital u tal-assikurazzjoni, |
| --- | --- |

—

KKR: ditta tal-investiment globali li toffri ġestjoni tal-assi alternattivi u soluzzjonijiet tas-swieq tal-kapital u tal-assikurazzjoni,

| — | GIP: ġestjoni ta’ fond tal-infrastruttura indipendenti li jinvesti fi u jiġġestixxi assi li huma prinċipalment fis-setturi tat-trasport, l-enerġija, l-iskart u l-ilma. |
| --- | --- |

—

GIP: ġestjoni ta’ fond tal-infrastruttura indipendenti li jinvesti fi u jiġġestixxi assi li huma prinċipalment fis-setturi tat-trasport, l-enerġija, l-iskart u l-ilma.

| — | CyrusOne: fiduċja fl-investiment fil-proprjetà immobbli (“REIT”) li hija s-sid, tħaddem u tiżviluppa proprjetajiet taċ-ċentru tad-data tal-klassi tal-intrapriża, newtrali għat-trasportaturi, b’ħafna inkwilini u b’inkwilin wieħed fl-Istati Uniti tal-Amerka u fl-Ewropa. |
| --- | --- |

—

CyrusOne: fiduċja fl-investiment fil-proprjetà immobbli (“REIT”) li hija s-sid, tħaddem u tiżviluppa proprjetajiet taċ-ċentru tad-data tal-klassi tal-intrapriża, newtrali għat-trasportaturi, b’ħafna inkwilini u b’inkwilin wieħed fl-Istati Uniti tal-Amerka u fl-Ewropa.

3.

Skont l-Avviż tal-Kummissjoni dwar proċedura simplifikata għat-trattament ta’ ċerti konċentrazzjonijiet skont ir-Regolament tal-Kunsill (KE) Nru 139/2004 (2), jinħtieġ li jiġi nnutat li dan il-każ jista’ jiġi kkunsidrat għal trattament skont il-proċedura stipulata f’dan l-Avviż.

4.

Il-kummenti jridu jaslu għand il-Kummissjoni sa mhux aktar tard minn għaxart ijiem wara d-data ta’ din il-pubblikazzjoni. Jinħtieġ li r-referenza li ġejja dejjem tiġi speċifikata:

M.10569 – KKR / GIP / CRUYSONE

Il-kummenti jistgħu jintbagħtu lill-Kummissjoni permezz tal-email, permezz tal-faks jew permezz tal-posta. Uża d-dettalji ta’ kuntatt ta’ hawn taħt:

Email: COMP-MERGER-REGISTRY@ec.europa.eu

Faks +32 22964301

Indirizz postali:

| European Commission |
| --- |
| Directorate-General for Competition |
| Merger Registry |
| 1049 Bruxelles / Brussel |
| BELGIQUE / BELGIË |

European Commission

Directorate-General for Competition

Merger Registry

1049 Bruxelles / Brussel

BELGIQUE / BELGIË

---

(1)  ĠU L 24, 29.1.2004, p. 1 (ir-“Regolament dwar l-Għaqdiet”).

1

(2)  ĠU C 366, 14.12.2013, p. 5.

2

---

ATTI OĦRAJN

Il-Kummissjoni Ewropea

| 26.1.2022 | MT | Il-Ġurnal Uffiċjali tal-Unjoni Ewropea | C 40/16 |
| --- | --- | --- | --- |

26.1.2022

MT

Il-Ġurnal Uffiċjali tal-Unjoni Ewropea

C 40/16

---

Pubblikazzjoni ta’ applikazzjoni għar-reġistrazzjoni ta’ isem skont l-Artikolu 50(2)(a) tar-Regolament (UE) Nru 1151/2012 tal-Parlament Ewropew u tal-Kunsill dwar skemi tal-kwalità għal prodotti agrikoli u oġġetti tal-ikel

(2022/C 40/03)

Din il-pubblikazzjoni tikkonferixxi d-dritt ta’ oppożizzjoni għall-applikazzjoni skont l-Artikolu 51 tar-Regolament (UE) Nru 1151/2012 tal-Parlament Ewropew u tal-Kunsill (1) fi żmien tliet xhur mid-data ta’ din il-pubblikazzjoni.

DOKUMENT UNIKU

“Wrångebäcksost”

Nru tal-UE: PDO-SE-02413 – 14 ta’ Marzu 2018

DOP (X) IĠP ( )

1.   Isem/Ismijiet

“Wrångebäcksost”

2.   Stat Membru jew pajjiż terz

L-Iżvezja

3.   Deskrizzjoni tal-prodott agrikolu jew tal-oġġett tal-ikel

3.1.   Tip ta’ prodott

Klassi 1.3. Ġobon

3.2.   Deskrizzjoni tal-prodott li għalih japplika l-isem f’(1)

“Wrångebäcksost” huwa l-isem ta’ ġobon semiiebes magħmul minn ħalib tal-baqra organiku b’kontenut ta’ xaħam sħiħ u ttrattat bis-sħana.

Il-“Wrångebäcksost” għandu l-karatteristiċi li ġejjin:

Għamla: Il-ġobon huwa ċilindriku u għandu dijametru ta’ 30-45 cm u għoli ta’ 10-18 cm.

Piż: 8-13 kg.

Perjodu tal-maturazzjoni: Mhux inqas minn 9 xhur.

Wiċċ: Qoxra ta’ batterji tal-moffa.

Kulur:

Wiċċ: Ta’ kulur minn oranġjo għal aħmar lewn is-sadid, bi sfumaturi ta’ kannella skur. Il-kulur jinbidel biż-żmien.

Wiċċ maqtugħ: Safrani. Il-kulur jinbidel skont l-istaġun u s-sajran, minn beige jagħti fl-isfar ċar għal isfar ċar b’laqtiet ta’ oranġjo.

Sawra: Il-wiċċ maqtugħ huwa kumpatt b’xi toqob ’l hemm u ’l hawn.

Konsistenza: Soda u kremuża bi kristalli.

Aroma: Ftit qarsa b’noti ta’ matmura tal-qamħ u ta’ ħalib.

Togħma: Mimlija u kumplessa li ddum fil-ħalq, elementi ta’ umami u ta’ matmura tal-qamħ, togħma ta’ melħ notevoli u xi ħlewwa.

Esperjenza meta jittiekel: Jinħall.

Kontenut ta’ umdità: 34-38 %

Kontenut ta’ xaħam: 34-38 %

Xaħam fil-materja niexfa: 55-60 %

Kontenut ta’ proteina: 21-24 %

Kontenut ta’ melħ: 1,7-2,1 %

Aċidi karbossiliċi volatili: 14-27 mmol/kg

Amminoaċidi ħielsa: 32-46 g/kg

Proporzjon ta’ aċidu olejku ma’ aċidu palmitiku: 0,8-0,9

3.3.   Għalf (għall-prodotti li joriġinaw mill-annimali biss) u materja prima (għall-prodotti pproċessati biss)

L-għalf tal-baqar tal-ħalib huwa essenzjali biex jinkisbu l-karatteristiċi tipiċi tal-“Wrångebäcksost”. Matul il-perjodu tas-sajf, mill-15 ta’ April sal-15 ta’ Ottubru, il-baqar jgħixu barra. Waqt dan il-perjodu l-għalf jikkonsisti primarjament f’ħaxix u ħwawar mill-mergħat fir-reġjun ta’ Guldkroken. Il-mergħat jikkonsistu l-iżjed fi bwar ikkultivati u f’xi mergħat naturali.

Matul il-perjodu meta jikber wisq ftit ħaxix fuq il-mergħat biex jipprovdi biżżejjed għalf, il-baqar jiġu mitmugħa taħlita ta’ għalf li tikkonsisti f’silaġġ, tiben, ċereali (xgħir (Hordeum vulgare), ħafur (Avena sativa) u qamħ (Triticum aestivum)), ful (Vicia faba), pasta taż-żejt tal-kolza (magħmula minn ħbub tal-kolza (Brassica napus)), minerali, melħ u lajm.

Fil-mergħa tinżera’ taħlita ta’ żrieragħ tal-mergħat (silla bajda (Trifolium repens), ħaxix tal-għalf (Phleum pratense), żwien tal-bur (Festuca pratensis), sikrana (Lolium perenne), żwien aħmar (Festuca rubra), millieġ tal-imriegħi (Poa pratensis), ċikwejra (Cichorium intybus), karwija(Cuminum cyminum) u biżbula salvaġġa (Plantago lanceolata), filwaqt li l-mergħat li jinħadmu jinżergħu b’taħlita ta’ żrieragħ li tinkludi silla ħamra (Trifolium pratense), silla bajda (Trifolium repens), alfalfa (Medicago sativa), ħaxix tal-għalf (Phleum pratense), żwien tal-bur (Festuca pratensis) u sikrana (Lolium perenne).

Il-bur jinżamm għal 6-8 snin u l-mergħat li jinħadmu għal 3-5 snin qabel jinżergħu mill-ġdid. Il-perjodi twal ta’ art mistrieħa jagħmlu possibbli l-ġerminazzjoni tal-bank taż-żrieragħ fil-ħamrija u ż-żrieragħ li r-riħ itajjar għal ġoż-żona miż-żoni tal-madwar. Dan ifisser li l-kompożizzjoni tal-ispeċijiet tal-bwar u l-mergħat tinbidel minn sena għal sena. Din il-bidla tkompli tiġi mħeġġa mit-taħlita ta’ tipi ta’ ħamrija preżenti fl-art u l-kapaċità varjabbli tagħhom li jżommu l-ilma. Konsegwentement l-ispeċijiet li jikbru fil-bur, b’mod partikolari, gradwalment jibdew jixbhu l-ispeċijiet li jinsabu fil-mergħat naturali.

Mill-inqas 85 % kemm tal-konċentrati kif ukoll tal-foraġġ mhux raffinat iridu jiġu prodotti fiż-żona ġeografika ddefinita. L-għalf importat jista’ jintuża biss f’każ ta’ kundizzjonijiet estremi tat-temp li jistgħu jikkawżaw skarsezza fl-għalf prodott fir-razzett.

Il-“Wrångebäcksost” huwa magħmul minn ħalib tal-baqra frisk, mhux pasturizzat u organiku b’kontenut ta’ xaħam sħiħ prodott fiż-żona msemmija fil-punt 4. Il-ħalib prinċipalment jiġi minn baqar tar-razez SLB u Brown Swiss u l-inkroċjar tagħhom. Il-baqar jinħelbu darbtejn kuljum. Il-ħalib jinżamm imkessaħ sakemm jintuża fl-azjenda tal-ġobon. Il-ħalib użat fil-produzzjoni tal-“Wrångebäcksost” ma jistax ikollu aktar minn 24 siegħa.

Hija l-kwalità tal-ħalib, aktar milli r-razza tal-baqar, li tiddetermina l-karatteristiċi tal-“Wrångebäcksost”. L-għadd ta’ spori u batterji għandu jkun taħt l-20 u l-50 għall-enterokokki u l-ispori, rispettivament. Il-kontenut tax-xaħam u tal-proteini jvarja bejn 3,8 u 4,4 % u 2,9 u 3,3 %, rispettivament, skont l-istaġun. L-ogħla livelli jinkisbu fix-xitwa. Meta jiġi prodott il-“Wrångebäcksost”, il-proporzjon ta’ xaħam ma’ proteini għandu jkun madwar 1,15-1,30.

Il-proporzjon ta’ aċidi grassi ħielsa, bħall-aċidu butiriku u l-aċidu kapriku, li jistgħu jagħmlu l-ġobon imranġat, għandu jinżamm baxx (3,0-3,5 mmol/10 kg) sabiex il-ġobon ikun jista’ jsir għall-perjodu twil ta’ żmien meħtieġ biex il-“Wrångebäcksost” jikseb il-karatteristiċi tipiċi tiegħu.

Meta jiġi prodott il-“Wrångebäcksost”, hija permessa biss iż-żieda tat-tames tal-bovini u ta’ kulturi starter mesofiliċi. Il-“Wrångebäcksost” ma fihx addittivi oħra għajr il-melħ tat-tisjir (NaCl).

3.4.   Passi speċifiċi tal-produzzjoni li jridu jsiru fiż-żona ġeografika ddefinita

L-istadji kollha, mir-ragħa u l-produzzjoni tal-ħalib sat-tibqit, iridu jsiru fiż-żona ġeografika ddefinita msemmija fil-punt 4.

3.5.   Regoli speċifiċi dwar it-tqattigħ, it-taħkik, l-ippakkjar, eċċ.

–

3.6.   Regoli speċifiċi dwar it-tikkettar

–

4.   Definizzjoni fil-qosor taż-żona ġeografika

Iż-żona tal-produzzjoni tal-“Wrångebäcksost” tikkonsisti fir-reġjun tul ix-xatt tal-Punent tal-Lag Vättern, li tradizzjonalment huwa magħruf bħala “Guldkroken”. Tinkludi l-parroċċi ta’ Grevbäck, Mofalla, Hjo urbani u rurali, u Norra u Södra Fågelås.

5.   Rabta maż-żona ġeografika

Ir-reġjun ta’ Guldkroken huwa pjanura tawwalija li tinsab bejn il-Lag Vättern fil-Lvant u l-massif ta’ Hökensås, li jisporġi mill-medda ta’ Tiveden, fil-Punent. Il-biċċa l-kbira tar-reġjun tikkonsisti f’art agrikola miftuħa.

Guldkroken jinsab f’post relattivament favorevoli għall-agrikoltura. Il-massif ta’ Hökensås jipprovdi kenn mill-irjieħ mill-Punent, filwaqt li l-prossimità għal-Lag Vättern, il-ħames l-akbar lag fl-Ewropa, għandha effett ta’ moderazzjoni fuq it-temperatura. Dan jagħti lil Guldkroken temperatura kemxejn ogħla miż-żoni tal-madwar (madwar 6 °C). Bl-istess mod, in-numru ta’ sigħat ta’ xemx huwa ogħla u x-xita medja hija ftit inqas (madwar 500 mm, bl-ogħla livelli f’nofs is-sajf u fl-aħħar tas-sajf u l-inqas livelli f’nofs ix-xitwa).

Il-ħamrija tikkonsisti f’taħlita ta’ tipi ta’ ħamrija – tafal, ramel fin, ramal, trab ramli, ħamrija bil-ħażiż u chernozem – li joħolqu varjetà ta’ kundizzjonijiet tal-biedja fil-bwar individwali u l-mergħat li jinħadmu. L-ilma tax-xeba’ minn Hökensås, kemm jekk viżibbli kif ukoll jekk taħt l-art, jikkontribwixxi għal din it-taħlita.

Minħabba l-kundizzjonijiet naturali favorevoli kemm għall-produzzjoni tal-għalf kif ukoll tal-bhejjem, illum l-għalf huwa prodott b’mod estensiv f’Guldkroken għall-produzzjoni organika (bl-approvazzjoni KRAV) tal-ħalib, li huwa l-bażi għall-produzzjoni tal-“Wrångebäcksost”.

Fi tmiem il-Medju Evu, f’Guldkroken kien jiġi prodott il-ġobon għall-monasteri ta’ Östergötland f’Alvastra u Vadstena. Wara r-Riformazzjoni, il-produzzjoni tal-ħalib saret attività primarjament domestika. Il-ġobon beda jiġi prodott għall-bejgħ fis-seklu 19. Fil-bidu tas-seklu 20, kien hemm 15-il azjenda tal-ġobon f’Guldkroken. Il-ġobnijiet magħmula spiss kienu magħrufa bl-isem tar-razzett fejn ġew prodotti. Il-“Wrångebäcksost” huwa wieħed mill-ġobnijiet li ġew prodotti oriġinarjament f’maħleb magħruf bħala Wrångebäck.

Il-produzzjoni kummerċjali tal-“Wrångebäcksost” waqfet fis-snin sittin u reġgħet kompliet fl-2008 taħt it-tmexxija tal-produttur tal-ġobon li, fis-snin sittin, kien responsabbli għall-produzzjoni tal-“Wrångebäcksost”. Għalhekk l-għarfien relatat mal-produzzjoni u l-ipproċessar tal-ġobon, miksub mill-produttur tal-ġobon mill-predeċessur tiegħu, u li ilu jiġi mgħoddi minn produttur tal-ħalib għal ieħor mill-1889, seta’ jiġi ttrasferit lil ġenerazzjoni ġdida ta’ produtturi tal-ħalib. Il-“Wrångebäcksost” għadu jiġi prodott fuq bażi artiġjanali, f’konformità mar-riċetta oriġinali.

Il-ġobon huwa ppressat taħt ix-xorrox u jitħalla jsir f’umdità ta’ 90-94 %. Matul l-ewwel tliet xhur, il-ġobon jitħalla jsir f’temperatura ta’ 14-15 °C fuq xkafef taż-żnuber kumpatt. Għall-ewwel tliet ġimgħat, il-ġobnijiet jiddawru kuljum. Matul dan iż-żmien il-ġobnijiet jinħaslu wkoll kuljum b’soluzzjoni ta’ melħ (NaCl) ta’ 5 % biex jinkoraġġixxu t-tkabbir ta’ mikroorganiżmi fuq il-wiċċ tal-ġobon u jipproteġuh mit-tkabbir mhux mixtieq tal-moffa. Il-ġobon jiddawwar u jinħasel b’soluzzjoni ta’ melħ tliet darbiet fil-ġimgħa għax-xahrejn ta’ wara.

Il-proċess tal-maturazzjoni jkompli b’temperatura ta’ 10-11 °C u umdità ta’ 90-94 %. Matul dan il-perjodu, il-ġobon jiddawwar u jinħasel b’soluzzjoni ta’ melħ darba fil-ġimgħa.

Il-“Wrångebäcksost” jitħalla jsir sakemm jilħaq l-età ta’ mill-inqas disa’ xhur. Il-piż tal-ġobon jonqos b’madwar 12-14 % waqt is-sajran.

Il-ħasil b’soluzzjoni salina jirriżulta fit-tkabbir ta’ batterji tal-moffa, inkluż il-Brevibacterium linens ssp., fuq il-ġobon. Ħafna mill-varjetajiet ta’ dawn il-batterji huma speċifiċi għas-sit u jikbru fuq il-wiċċ tal-ġobon. Dawn il-mikroorganiżmi jiġu ttrasferiti minn ġobon għal ġobon billi l-ġobnijiet eqdem jinħaslu b’soluzzjoni ta’ melħ li mbagħad tintuża biex jinħaslu l-ġobnijiet aktar ġodda. Il-batterji tal-moffa għandhom effett notevoli fuq l-aroma u t-togħma tal-ġobon u huma importanti ħafna waqt il-proċess tal-maturazzjoni sabiex il-ġobon jikseb il-karatteristiċi tal-“Wrångebäcksost”.

Il-karatteristiċi tal-“Wrångebäcksost” jiddependu wkoll fuq il-kapaċità umana li jintużaw, jiġu sfruttati u ġestiti l-kundizzjonijiet naturali ta’ Guldkroken għall-produzzjoni tal-għalf u l-ħalib. L-għażla ta’ taħlitiet ta’ żrieragħ għall-bwar u l-mergħat li jinħadmu hija adattata għall-kundizzjonijiet diversi tat-tkabbir f’Guldkroken u għar-rekwiżiti ta’ ċertifikazzjoni organika u l-ħtieġa tal-annimali li jipproduċu l-ħalib li jingħataw għalf tajjeb biex ikunu jistgħu jipproduċu ħalib ta’ kwalità għolja li jista’ jintuża għall-produzzjoni tal-“Wrångebäcksost”.

Il-kwalità għolja tal-ħalib, il-proċess ta’ produzzjoni tal-ġobon ikkontrollat tajjeb u l-istrateġija ta’ sajran adattata tajjeb huma prerekwiżiti għall-kapaċità tajba ta’ sajran u l-livelli baxxi ħafna ta’ aċidi karbossiliċi volatili li jikkaratterizzaw il-“Wrångebäcksost”. Huma dawn l-istess kundizzjonijiet li jippermettu l-proteoliżi u d-deaminazzjoni relattivament għolja tal-arġinina li jagħtu lok għall-formazzjoni tal-aroma intensa tal-“Wrångebäcksost”.

Huwa bis-saħħa tal-provvista ta’ għalf ta’ kwalità għolja xieraq lill-annimali li jipproduċu l-ħalib li l-“Wrångebäcksost” għandu l-proporzjon ideali ta’ aċidu olejku ma’ aċidu palmitiku. Ir-relazzjoni bejn l-aċidu olejku u l-aċidu palmitiku hija wkoll ir-raġuni għall-kremużità li tikkaratterizza l-“Wrångebäcksost” u għalfejn huwa deskritt bħala “jinħall” fl-analiżijiet sensorjali.

Il-karatteristiċi tal-“Wrångebäcksost” huma differenti ferm minn dawk tal-ġobnijiet tradizzjonali Ewropej semiibsin magħmula minn ħalib ittrattat bis-sħana. Il-karatteristiċi huma r-riżultat ta’ proċess ta’ produzzjoni integrat tajjeb, mill-produzzjoni tal-għalf sal-ġobon misjur, li huwa bbażat fuq tradizzjoni twila ta’ attività artiġjanali.

Referenza għall-pubblikazzjoni tal-Ispeċifikazzjoni tal-Prodott

(it-tieni subparagrafu tal-Artikolu 6(1) ta’ dan ir-Regolament)

https://www.livsmedelsverket.se/globalassets/produktion-handel-kontroll/livsmedelsinformation-markning-halsopastaenden/skyddade-beteckningar/2017-01461-34-ansokan_wrangebacksost_2020_06_14.pdf

---

(1)  ĠU L 343, 14.12.2012, p. 1.

---

| 26.1.2022 | MT | Il-Ġurnal Uffiċjali tal-Unjoni Ewropea | C 40/20 |
| --- | --- | --- | --- |

26.1.2022

MT

Il-Ġurnal Uffiċjali tal-Unjoni Ewropea

C 40/20

---

Pubblikazzjoni ta’ komunikazzjoni ta’ approvazzjoni ta’ emenda standard għall-Ispeċifikazzjoni tal-Prodott għal isem fis-settur tal-inbid imsemmi fl-Artikolu 17(2) u (3) tar-Regolament Delegat tal-Kummissjoni (UE) 2019/33

(2022/C 40/04)

Din il-komunikazzjoni hija ppubblikata f’konformità mal-Artikolu 17(5) tar-Regolament Delegat tal-Kummissjoni (UE) 2019/33 (1).

KOMUNIKAZZJONI TA’ EMENDA STANDARD LI TEMENDA D-DOKUMENT UNIKU

Almansa

PDO-ES-A0044-AM04

Data tal-komunikazzjoni: 26 ta’ Ottubru 2021

DESKRIZZJONI TAL-EMENDA APPROVATA U R-RAĠUNIJIET GĦALIHA

1.   It-terminoloġija użata għall-parametri analitiċi taz-zokkor residwu nġiebet f’konformità mal-leġiżlazzjoni fis-seħħ.

Deskrizzjoni:

Il-parametru analitiku “zokkor residwu” beda jissejjaħ “zokkrijiet totali espressi f’termini ta’ fruttożju u ta’ glukożju” f’konformità mal-Artikolu 20 tar-Regolament ta’ Implimentazzjoni tal-Kummissjoni (UE) 2019/34 tas-17 ta’ Ottubru 2018, li jipprevedi d-determinazzjoni taz-zokkor totali espress f’termini ta’ fruttożju u glukożju.

Il-punt 2.1 tal-Ispeċifikazzjoni tal-Prodott ġie emendat, iżda d-Dokument Uniku ma huwiex affettwat.

Din hija emenda standard peress li tadatta t-terminoloġija użata għall-karatteristiċi fiżiċi u kimiċi, iżda ma tinvolvi l-ebda bidla fil-prodott finali. Il-prodott iżomm il-karatteristiċi u l-profil deskritti fir-rabta, li jirriżultaw mill-interazzjoni bejn il-fatturi naturali u umani. Għalhekk, din l-emenda ma taqa’ fl-ebda waħda mill-kategoriji previsti fl-Artikolu 14(1) tar-Regolament (UE) 2019/33.

Raġuni:

Kien meħtieġ li jiġi speċifikat il-mod li bih jiġi espress il-kontenut ta’ zokkor tal-inbejjed.

2.   Reviżjoni tal-parametri analitiċi

Deskrizzjoni:

Saru l-bidliet li ġejjin: tnaqqis fl-acidità u tnaqqis fil-limitu tal-kulur għall-inbejjed ħomor.

It-tipi ta’ nbejjed inbidlu wkoll f’dawn li ġejjin: inbejjed bojod u rożè xotti, inbid aħmar xott, inbejjed nofshom misjura, ħelwin mezzana u ħelwin, u inpejjed spumanti ta’ kwalità.

Il-punt 2 tal-Ispeċifikazzjoni tal-Prodott u l-punt 4 tad-Dokument Uniku ġew emendati.

Din hija emenda standard peress li ma tinvolvi l-ebda bidla fil-prodott finali. Il-prodott iżomm il-karatteristiċi u l-profil deskritti fir-rabta, li jirriżultaw mill-interazzjoni bejn il-fatturi naturali u umani. Għalhekk, din l-emenda ma taqa’ fl-ebda waħda mill-kategoriji previsti fl-Artikolu 14(1) tar-Regolament (UE) 2019/33.

Raġuni:

Aċidità totali mnaqqsa b’0,5 g/l: F’dawn l-aħħar snin żdiedu t-temperaturi, u dan wassal għal tnaqqis ġenerali fl-aċidità għall-varjetajiet tal-għeneb kollha. B’riżultat ta’ dan, l-inbejjed għandhom livelli ta’ aċidità totali aktar baxxi, li jonqsu aktar matul il-perjodu mtawwal li fih jinżammu fil-bettija minħabba l-preċipitazzjoni tal-imluħa mill-aċidu tartariku. Għalhekk, jeħtieġ li jiġu aġġustati l-parametri fiżikokimiċi.

Limitu minimu tal-kulur aktar baxx għall-inbejjed ħomor: Jeżistu flimkien varjetajiet tal-għeneb differenti fiż-żona tal-produzzjoni tad-denominazzjoni ta’ oriġini Almansa. Minn naħa, il-Garnacha Tintorera tirriżulta naturalment f’inbejjed b’potenzjal ta’ kulur għoli ħafna, filwaqt li min-naħa l-oħra, il-Monastrell u l-Garnacha Tinta jipproduċu nbejjed aktar bellusija b’qawwa tal-kulur medja. Ġeneralment, matul dawn l-aħħar għaxar snin, is-swieq kienu qed jitolbu nbejjed monovarjetali b’aktar togħma ta’ frott, li jattiraw ġenerazzjonijiet ġodda ta’ konsumaturi li deħlin fil-kultura tal-inbid. L-enoloġisti f’kull fabbrika tal-inbid irid ikollhom l-għodod meħtieġa biex jipproduċu nbejjed li jattiraw is-swieq nazzjonali u internazzjonali filwaqt li jżommu l-karatteristiċi offruti miż-żona tal-produzzjoni u l-varjetajiet tagħna.

It-tnaqqis fil-limitu minimu tal-intensità tal-kulur għall-inbejjed ħomor ma jwassalx għal tnaqqis fil-kwalità; għall-kuntrarju, dan iwessa’ l-firxa ta’ għażliet ipprovduti mill-varjetajiet tal-għeneb differenti fiż-żona, filwaqt li jipproduċi nbejjed aktar sottili, kumplessi u attraenti.

3.   Definizzjoni mill-ġdid tal-karatteristiċi organolettiċi

Deskrizzjoni:

Id-deskrizzjonijiet organolettiċi tat-tipi differenti ta’ nbid reġgħu nkitbu.

Il-punt 2.2 tal-Ispeċifikazzjoni tal-Prodott u l-punt 4 tad-Dokument Uniku ġew emendati.

Din hija emenda standard peress li tadatta l-karatteristiċi organolettiċi sabiex dawn ikunu jistgħu jiġu vvalutati aħjar fl-analiżi sensorja, u ma tinvolvix bidla fil-prodott. Il-prodott iżomm il-karatteristiċi u l-profil deskritti fir-rabta, li jirriżultaw mill-interazzjoni bejn il-fatturi ambjentali u umani. Għalhekk, din l-emenda ma taqa’ fl-ebda waħda mill-kategoriji previsti fl-Artikolu 14(1) tar-Regolament (UE) 2019/33.

Raġuni:

L-implimentazzjoni tal-istandard UNE-EN-ISO 17065 fil-verifika tal-Ispeċifikazzjoni toħloq il-ħtieġa li tiġi emendata d-deskrizzjoni organolettika tal-inbejjed koperti sabiex il-karatteristiċi tagħhom ikunu jistgħu jintrabtu mad-deskritturi li jistgħu jiġu vvalutati minn bord tad-dewqan li jissodisfa l-kriterji stabbiliti fl-istandard UNE-EN-ISO 17025.

4.   Adattament tal-prattiċi enoloġiċi speċifiċi

Deskrizzjoni:

| — | Ċerti rekwiżiti enoloġiċi tneħħew u r-rata għall-ipproċessar tal-għeneb aħmar fi nbid żdiedet sabiex ir-rendiment ma jaqbiżx l-74 litru ta’ nbid għal kull 100 kilogramma ta’ għeneb; fil-varjetajiet tal-għeneb abjad, ir-rendiment jinżamm għal 70 litru ta’ nbid għal kull 100 kilogramma ta’ għeneb. |
| --- | --- |

—

Ċerti rekwiżiti enoloġiċi tneħħew u r-rata għall-ipproċessar tal-għeneb aħmar fi nbid żdiedet sabiex ir-rendiment ma jaqbiżx l-74 litru ta’ nbid għal kull 100 kilogramma ta’ għeneb; fil-varjetajiet tal-għeneb abjad, ir-rendiment jinżamm għal 70 litru ta’ nbid għal kull 100 kilogramma ta’ għeneb.

| — | It-taħlit tal-varjetajiet tal-għeneb abjad u aħmar ġie pprojbit. |
| --- | --- |

—

It-taħlit tal-varjetajiet tal-għeneb abjad u aħmar ġie pprojbit.

| — | Ġew stabbiliti limiti dwar il-potenzjal alkoħoliku tal-għeneb. |
| --- | --- |

—

Ġew stabbiliti limiti dwar il-potenzjal alkoħoliku tal-għeneb.

| — | It-tekniki tat-tisħin biex tiġi sfurzata l-estrazzjoni tal-kulur ġew ipprojbiti. |
| --- | --- |

—

It-tekniki tat-tisħin biex tiġi sfurzata l-estrazzjoni tal-kulur ġew ipprojbiti.

Il-punti 3 u 5 tal-Ispeċifikazzjoni tal-Prodott u l-punt 5 tad-Dokument Uniku ġew emendati.

Din hija emenda standard peress li ma tinvolvi l-ebda bidla fil-prodott. Il-prodott iżomm il-karatteristiċi u l-profil deskritti fir-rabta, li jirriżultaw mill-interazzjoni bejn il-fatturi naturali u umani. Għalhekk, din l-emenda ma taqa’ fl-ebda waħda mill-kategoriji previsti fl-Artikolu 14(1) tar-Regolament (UE) 2019/33.

Raġuni:

Bħal kwalunkwe industrija agroalimentari, is-settur tal-inbid għadda minn żviluppi teknoloġiċi f’dawn l-aħħar snin. Dawn l-iżviluppi joffru għodod ġodda lill-enoloġisti biex jagħmlu l-inbejjed aktar attraenti, sostenibbli u ekoloġiċi. Il-prattiki enoloġiċi stabbiliti fl-Ispeċifikazzjoni huma qodma f’ħafna aspetti u ma jqisux teknoloġiji enoloġiċi ġodda, tipi ġodda ta’ produzzjoni jew it-tipi ġodda ta’ nbid li bħalissa qed jitolbu s-swieq. Dawn il-prattiki enoloġiċi jinkludu zokkor li jiffermenta kompletament, l-istabbiliment ta’ ħinijiet minimi għall-maċerazzjoni, il-limitazzjonijiet fuq it-temperaturi tal-fermentazzjoni u l-limitazzjoni tal-estrazzjoni tal-inbid għal 70 %, li mhux biss jgħinu biex tittejjeb il-kwalità tal-inbid, iżda f’ħafna aspetti jirrikjedu lit-tekniċi jestrattaw biss l-aħjar mill-għeneb f’kull lott tal-produzzjoni. Fid-dawl ta’ dan ta’ hawn fuq, il-prattiki enoloġiċi jridu jkunu mmirati lejn il-produzzjoni ta’ nbid ta’ kwalità, sabiex l-għarfien, l-esperjenza u l-abbiltà ta’ kull tim ta’ tekniċi jikkontribwixxu għall-applikazzjoni tal-aqwa tekniki li jikkonformaw mal-karatteristiċi tal-inbejjed koperti bid-denominazzjoni ta’ oriġini Almansa kif stabbilit fl-Ispeċifikazzjoni.

Iż-żieda fir-rendiment minn 70 litru għal 74 litru għal kull 100 kilogramma ta’ għeneb aħmar hija bbażata fuq il-fatt li, meta jkunu soġġetti għal pressjoni kemxejn ogħla fil-preses, xi wħud mill-varjetajiet f’din iż-żona tal-produzzjoni, bħall-Monastrell, il-Cabernet, il-Garnacha u l-Merlot, jipproduċu most b’konċentrazzjoni ta’ polifenoli ta’ kwalità għolja ħafna, li skont ir-regoli eżistenti jridu jitneħħew sabiex ma jinqabiżx il-limitu stabbilit.

Il-kwalità tal-inbejjed prodotti minn xi varjetajiet taħt id-DOP Almansa li huma inqas rikki fl-antoċjanini u fil-polifenoli tittejjeb b’din iż-żieda ta’ 4 %, u dan jirriżulta fi nbid b’konċentrazzjoni ogħla ta’ dawn il-komponenti.

Fir-rigward tal-projbizzjoni fuq it-taħlit tal-għeneb aħmar u abjad, l-għan huwa li jinżammu l-espressività u l-karattru tal-għeneb aħmar miż-żona tagħna, il-konċentrazzjoni għolja tal-kulur, it-tannini u l-aroma pprovduti mill-fatt li l-għeneb aħmar tagħna huwa karatteristika fundamentali u distintiva tad-denominazzjoni ta’ oriġini tagħna. Dan it-tip ta’ taħlit huwa għalhekk meqjus bħala li jdgħajjef dan il-karattru u li jbiegħdna mill-fattur distintiv essenzjali li fuqu hija bbażata d-denominazzjoni ta’ oriġini tagħna billi jneħħi waħda mill-aktar karatteristiċi distintivi importanti tagħna.

Fir-rigward tal-qawwa alkoħolika potenzjali tal-għeneb, kien jidher f’termini enoloġiċi li l-maturità tal-għeneb hija fattur ewlieni fil-produzzjoni ta’ nbejjed ta’ kwalità. L-għeneb li jkun inqas mil-limiti stabbiliti meta jinħasad jipproduċi nbejjed bi kwalitajiet li ma jirriflettux il-karattru veru tad-denominazzjoni ta’ oriġini tagħna, filwaqt li jdgħajjef ir-reputazzjoni u l-prestiġju ta’ din iż-żona tal-vitikultura.

Bl-istess mod, wiehed mill-għanijiet ta’ din id-denominazzjoni ta’ oriġini huwa li tiddistingwi l-inbejjed tagħna minn dawk ta’ żoni oħrajn. Dan ma jkunx possibbli mingħajr ma wieħed jipprova jisfrutta l-potenzjal kollu li għandu x’joffri l-għeneb tagħna.

Fir-rigward tat-tekniki tat-tisħin, il-perjodu tal-maċerazzjoni tal-qxur bil-most huwa essenzjali biex jiġu estratti l-karatteristiċi ta’ kull varjetà tal-għeneb. It-tekniki użati biex jiġi estratt il-kulur bit-tisħin ma jżommux il-qxur għal żmien twil biżżejjed biex l-inbejjed jiżżewqu bl-aromi u t-togħmiet miksuba fil-maċerazzjoni tradizzjonali. Dawn jipproduċu nbejjed ta’ kwalità tajba iżda li jitilfu l-karattru distintiv tad-DOP Almansa. Għal din ir-raġuni, dawn it-tekniki ġew ipprojbiti.

5.   Żieda ta’ varjetà/varjetajiet tal-għeneb ġdida/ġodda

Deskrizzjoni:

Żdiedu żewġ varjetajiet ġodda: il-Macabeo taħt il-varjetajiet il-bojod u l-Cabernet Franc taħt il-varjetajiet il-ħomor.

Il-parti 6 tal-Ispeċifikazzjoni tal-Prodott ġiet emendata. Id-Dokument Uniku ma huwiex affettwat peress li dawn żdiedu bħala varjetajiet sekondarji.

Din hija emenda standard li tirriżulta fil-produzzjoni tal-istess tipi ta’ nbid bl-istess karatteristiċi u profil kif deskritt fir-rabta, li ġejjin mill-interazzjoni bejn il-fatturi naturali u umani. Għalhekk, din l-emenda ma taqa’ fl-ebda waħda mill-kategoriji previsti fl-Artikolu 14(1) tar-Regolament (UE) 2019/33.

Raġuni:

Dawn il-varjetajiet diġà tħawlu fiż-żona tal-produzzjoni tad-DOP Almansa, u jipproduċu nbejjed li jżommu l-karatteristiċi stabbiliti fl-Ispeċifikazzjoni għall-inbejjed koperti minn din id-denominazzjoni ta’ oriġini, u l-inklużjoni tagħhom hija ġġustifikata abbażi tad-domanda attwali tas-suq.

6.   Abbozzar mill-ġdid tar-rekwiżiti l-oħra (tikkettar)

Deskrizzjoni:

Il-perċentwal ta’ varjetà meħtieġa sabiex tissemma biss il-varjetà li nbidlet. Tneħħew ukoll żewġ termini tradizzjonali (Superior u Rancio).

Il-punt 8 tal-Ispeċifikazzjoni tal-Prodott u l-punt 9 tad-Dokument Uniku ġew emendati.

Din hija emenda standard peress li tikkostitwixxi aġġornament tal-leġiżlazzjoni u adattament għar-rekwiżiti applikabbli. Din l-emenda tippermetti l-produzzjoni tal-istess tipi ta’ nbid bl-istess karatteristiċi bħal dawk tal-prodott protett. Għalhekk, din l-emenda ma taqa’ fl-ebda waħda mill-kategoriji previsti fl-Artikolu 14(1) tar-Regolament (UE) 2019/33.

Raġuni:

Fl-ewwel paragrafu, il-perċentwal ta’ varjetà speċifika tad-dwieli meħtieġa sabiex tissemma biss il-varjetà, ġie emendat għal 85 %. Għalhekk, din inġiebet f’konformità mal-leġiżlazzjoni applikabbli (l-Artikolu 50(a)(i) tar-Regolament Delegat (UE) 2019/33). Fit-tielet paragrafu, tneħħew żewġ termini tradizzjonali peress li ma jintużawx.

7.   Aġġornament tal-korpi taċ-ċertifikazzjoni u tal-leġiżlazzjoni fis-seħħ

Deskrizzjoni:

Il-lista tal-korpi tal-kontroll approvati u r-referenza għar-regolamenti tal-UE fis-seħħ ġew aġġornati.

Il-punti 8 u 9 tal-Ispeċifikazzjoni tal-Prodott ġew emendati, iżda d-Dokument Uniku ma huwiex affettwat.

Din hija emenda standard peress li tikkostitwixxi aġġornament tal-lista tal-korpi taċ-ċertifikazzjoni u tal-leġiżlazzjoni fis-seħħ. Għalhekk, din l-emenda ma taqa’ fl-ebda waħda mill-kategoriji previsti fl-Artikolu 14(1) tar-Regolament (UE) 2019/33.

Raġuni:

Din l-informazzjoni rrikjediet aġġornament.

DOKUMENT UNIKU

1.   Isem/ismijiet għar-reġistrazzjoni

Almansa

2.   Tip ta’ indikazzjoni Ġeografika

DOP – Denominazzjoni ta’ Oriġini Protetta

3.   Kategoriji tal-prodotti tad-dwieli

| 1. | Inbid |
| --- | --- |

1.

Inbid

| 5. | Inbid spumanti ta’ kwalità |
| --- | --- |

5.

Inbid spumanti ta’ kwalità

4.   Deskrizzjoni tal-inbid/inbejjed

1.   Inbejjed bojod u rożè xotti

DESKRIZZJONI TESTWALI KONĊIŻA

L-inbejjed bojod huma ħfief, b’qawwa alkoħolika moderata, u l-kulur tagħhom ivarja minn isfar aktar ċar għal isfar aktar dehbi. Is-sensazzjonijiet ta’ frott jiddominaw, iżda jistgħu jitħalltu ma’ aromi ta’ njam u ta’ xiwi. Aċidità tajba, togħmiet friski u ta’ frott. Jistgħu joħorġu togħmiet ħfief ta’ njam u ta’ xiwi.

L-inbejjed rożè għandhom kulur roża lewn il-frawli li jagħti għal lewn il-lampun jew is-salamun. Dawn huma friski u ħfief b’aċidità medja. It-togħma tagħhom hija vivaċi u ta’ frott.

| * | Il-qawwa alkoħolika totali massima tinsab fil-limiti legali stabbiliti mil-leġiżlazzjoni rilevanti tal-UE. |
| --- | --- |

*

KARATTERISTIĊI ANALITIĊI

Qawwa alkoħolika totali massima (f’% tal-volum)

—

Qawwa alkoħolika proprja minima (f’% tal-volum)

11,5

Aċidità totali minima

4 grammi għal kull litru espressi bħala aċidu tartariku

Aċidità volatili massima (f’milliekwivalenti għal kull litru)

10

Total massimu ta’ diossidu tal-kubrit (f’milligrammi għal kull litru)

180

2.   Inbejjed bojod, rożè u ħomor nofshom misjura, ħelwin mezzana u ħelwin

DESKRIZZJONI TESTWALI KONĊIŻA

Id-dehra u l-aroma ta’ dawn l-inbejjed jixbhu lil dawk ta’ nbejjed xotti oħrajn prodotti mill-istess varjetà.

It-togħma tagħhom hija bbilanċjata f’termini ta’ qawwa alkoħolika, aċidità u kontenut ta’ zokkor residwu.

| * | Il-qawwa alkoħolika totali massima tinsab fi ħdan il-limiti legali stabbiliti mil-leġiżlazzjoni rilevanti tal-UE. |
| --- | --- |

*

| * | Total massimu ta’ diossidu tal-kubrit: 180 mg/l jekk il-kontenut ta’ zokkor totali jaqbeż il-5 g/l espressi bħala fruttożju u glukożju, u l-limitu sabbilit fil-leġiżlazzjoni jekk il-kontenut ta’ zokkor totali jkun inqas minn 5 g/l espressi bħala fruttożju u glukożju. |
| --- | --- |

*

KARATTERISTIĊI ANALITIĊI

Qawwa alkoħolika totali massima (f’% tal-volum)

—

Qawwa alkoħolika proprja minima (f’% tal-volum)

9

Aċidità totali minima

3 grammi għal kull litru espressi bħala aċidu tartariku

Aċidità volatili massima (f’milliekwivalenti għal kull litru)

16,7

Total massimu ta’ diossidu tal-kubrit (f’milligrammi għal kull litru)

—

3.   Inbid aħmar xott

DESKRIZZJONI TESTWALI KONĊIŻA

Dawn jistgħu jvarjw minn qawwa tal-kulur medja sa għolja, bi lwien li jvarjaw minn aħmar għal vjola, lewn il-granata, lewn iċ-ċirasa jew lewn ir-rubini, u jistgħu juru sfumaturi ħomor lewn il-briksa.

Qawwa medja sa għolja b’aromi nodfa, filwaqt li jippermettu wkoll aromi ta’ njam u ta’ xiwi.

B’qawwa medja sa għolja, ibbilanċjati tajjeb u strutturati tajjeb, dawn l-inbejjed jista’ jkollhom togħmiet karatteristiċi ta’ njam bi ħjiel ta’ xiwi.

| * | Il-qawwa alkoħolika totali massima tinsab fil-limiti legali stabbiliti mil-leġiżlazzjoni rilevanti tal-UE. |
| --- | --- |

*

KARATTERISTIĊI ANALITIĊI

Qawwa alkoħolika totali massima (f’% tal-volum)

—

Qawwa alkoħolika proprja minima (f’% tal-volum)

12

Aċidità totali minima

4 grammi għal kull litru espressi bħala aċidu tartariku

Aċidità volatili massima (f’milliekwivalenti għal kull litru)

11,7

Total massimu ta’ diossidu tal-kubrit (f’milligrammi għal kull litru)

150

4.   Inbid spumanti ta’ kwalità

DESKRIZZJONI TESTWALI KONĊIŻA

Bżieżaq fini u persistenti, ilwien ċari jagħtu fid-deheb u jleqqu għall-inbejjed bojod, ilwien roża jagħtu f’lewn it-terrakotta għall-inbejjed rożè. L-aromi huma nodfa u ta’ frott. L-inbejjed Reserva għandhom aromi qawwija. Ibbilanċjati fit-togħma, bi struttura li hija pjaċevoli għall-palat.

| * | Il-qawwa alkoħolika totali massima hija fil-limiti legali stabbiliti mil-leġiżlazzjoni rilevanti tal-UE. |
| --- | --- |

*

KARATTERISTIĊI ANALITIĊI

Qawwa alkoħolika totali massima (f’% tal-volum)

—

Qawwa alkoħolika proprja minima (f’% tal-volum)

10

Aċidità totali minima

3,5 grammi għal kull litru espressi bħala aċidu tartariku

Aċidità volatili massima (f’milliekwivalenti għal kull litru)

13,3

Total massimu ta’ diossidu tal-kubrit (f’milligrammi għal kull litru)

185

5.   Prattiki tal-produzzjoni tal-inbid

5.1.   
  Prattiki enoloġiċi speċifiċi

Prattika enoloġika speċifika

Meta jiġi estratt il-most jew l-inbid u jiġi sseparat mill-ilbieba, il-pressjoni t-tajba trid tiġi applikata biex jiġi żgurat li r-rendiment ma jaqbiżx l-74 litru ta’ nbid għal kull 100 kilogramma ta’ għeneb aħmar u s-70 litru ta’ nbid għal kull 100 kilogramma ta’ għeneb abjad.

Għall-produzzjoni tal-inbejjed ħomor, il-ħin minimu tal-maċerazzjoni huwa 48 siegħa.

It-taħlit tal-varjetajiet tal-inbid abjad u tal-inbid aħmar ma huwiex permess.

Il-kontenituri tal-injam użati fil-proċess tat-tqaddim iridu jsiru mill-ballut u jkollhom kapaċità li tikkonforma mal-limiti tal-volum stabbiliti mil-leġiżlazzjoni fis-seħħ għall-użu ta’ ċerti termini tradizzjonali.

Tqaddim fil-btieti.

5.2.   
  Rendimenti massimi għal kull ettaru

Varjetajiet bojod imħarrġa f’forma ta’ sġajra

7 860 kilogramma ta’ għeneb għal kull ettaru

55 ettolitru għal kull ettaru

Varjetajiet ħomor imħarrġa f’forma ta’ sġajra

6 430 kilogramma ta’ għeneb għal kull ettaru

47,58 ettolitru għal kull ettaru

Varjetajiet bojod imħarrġa ma’ kannizzata

11 430 kilogramma ta’ għeneb għal kull ettaru

80 ettolitru għal kull ettaru

Varjetajiet ħomor imħarrġa ma’ kannizzata

10 000 kilogramma ta’ għeneb għal kull ettaru

74 ettolitru għal kull ettaru

6.   Definizzjoni taż-żona demarkata

Iż-żona tinkludi l-irqajja u s-subirqajja li jinsabu fil-muniċipalitajiet li ġejjin:

| — | Almansa |
| --- | --- |

—

Almansa

| — | Alpera |
| --- | --- |

—

Alpera

| — | Bonete |
| --- | --- |

—

Bonete

| — | Corral Rubio |
| --- | --- |

—

Corral Rubio

| — | Higueruela |
| --- | --- |

—

Higueruela

| — | Hoya Gonzalo |
| --- | --- |

—

Hoya Gonzalo

| — | Pétrola |
| --- | --- |

—

Pétrola

| — | Chinchilla: iż-żona konfinata mit-triq tas-servizz AB-402 (li tmur minn Horna sa Venta de Alhama) u tmiss minn naħa mal-muniċipalitajiet ta’ Pétrola u Corral Rubio u min-naħa l-oħra mal-muniċipalitajiet ta’ Bonete, Higueruela u Hoya Gonzalo. |
| --- | --- |

—

Chinchilla: iż-żona konfinata mit-triq tas-servizz AB-402 (li tmur minn Horna sa Venta de Alhama) u tmiss minn naħa mal-muniċipalitajiet ta’ Pétrola u Corral Rubio u min-naħa l-oħra mal-muniċipalitajiet ta’ Bonete, Higueruela u Hoya Gonzalo.

7.   Varjetà jew varjetajiet tad-dwieli li minnhom jinkiseb l-inbid / jinkisbu l-inbejjed

GARNACHA TINTORERA

MONASTRELL

VERDEJO

8.   Deskrizzjoni tar-rabta/rabtiet

8.1.   
  Inbid

Iż-żona tal-produzzjoni tad-denominazzjoni ta’ oriġini Almansa tinsab f’żona ta’ tranżizzjoni klimatika. Il-vinji jinsabu fi pjanuri kkaratterizzati minn ħamrija permeabbli li hija rikka fil-franka u fqira fin-nutrijenti. Ix-xita medja hija skarsa, ta’ 250 mm fis-sena. Il-livell skars ta’ xita, il-permeabbiltà tal-ħamrija u r-rendiment baxx jippermettu l-produzzjoni ta’ nbejjed b’aroma u b’kulur qawwija.

8.2.   
  Inbid spumanti ta’ kwalità

It-temperaturi estremi u r-rikkezza tal-ħamrija tal-franka jippermettu l-kultivazzjoni tal-varjetajiet awtorizzati, li jagħtu palat u bilanċ lill-inbejjed. B’mod simili, in-nuqqas ta’ xita u s-sigħat ta’ dawl tax-xemx jipproduċu qawwa alkoħolika naturali li tippermetti l-produzzjoni ta’ nbejjed bil-livelli stabbiliti ta’ qawwa alkoħolika. Għall-produzzjoni tal-inbejjed spumanti, l-inbejjed imsemmija fil-paragrafu ta’ qabel jintużaw bħala l-cuvée, u għalhekk id-deskrizzjoni tar-rabta tagħhom tapplika wkoll għall-inbejjed spumanti.

9.   Rekwiżiti oħra applikabbli (ippakkjar, tikkettar, rekwiżiti addizzjonali)

Qafas legali:

Fil-leġiżlazzjoni nazzjonali

Tip ta’ rekwiżit ieħor:

Dispożizzjonijiet addizzjonali relatati mat-tikkettar

Deskrizzjoni tar-rekwiżit:

Sabiex jintuża l-isem ta’ varjetà tad-dwieli speċifika waħda, jeħtieġ li mill-inqas 85 % tal-għeneb jiġi minn dik il-varjetà u li dan jiġi rreġistrat fir-reġistri tal-inbid.

Link għall-Ispeċifikazzjoni tal-Prodott

http://pagina.jccm.es/agricul/paginas/comercial-industrial/consejos_new/pliegos/Mod_AM04%20_ALMANSA_cc_20210423.pdf

---

(1)  ĠU L 9, 11.1.2019, p. 2.

---